text:
Accesibilidad den e rutanan di Carnaval ta essencial
Segun Gabriel Kelly
ORANJESTAD(AAN): Cuerpo di Bombero semper ta tene cuenta cu diferente situacion den e diferente bario of distritonan, mirando tambe e parada of actividadnan di Carnaval.
Esaki segun vocero di Cuerpo di Bombero Gabriel Kelly durante un entrevista cu DIARIO.
El a bisa cu na Playa por ehempel e situacion ta diferente na esun di San Nicolas. Tin por ehempel diferente negoshi manera hotel cu ta keda opera y mester tin un bon proteccion den caso di incidente.
“E accesonan cu nos tabata uza antes nos no ta uza mas, pasobra nos por tin acceso di Tanki Flip pa centro di ciudad un tiki mas cerca, solamente e negoshinan cu ta keda echt riba e ruta por tin cierto tardanza”.
Esaki segun Kelly, kende a bisa cu casualmente el a ripara cu polis tambe ta papiando riba e aspecto aki, pasobra di berdad accesibilidad ta algo hopi importante.
Riba henter e ruta di carnaval mester tin diferente punto di acceso pa drenta of saca equipo cu a daño, of saca hende cu a bira malo etc.


c: text/html

text:
November 18, 2014 / Front Page
Lokal
...Presentashon ayera na Parlamento a demostrá... PROSESO ENVEHESIMENTU POBLASHON TA SERIO ...konteo aktual 154.843 habitante...
SUMINISTRO DI GAS TA DELIKADO
...Den Seniorenconvent a disidí: ‘inzage’ awor aki no...
Aruba
Prome Minister Mike Eman:
Den e Bembe
Awe nochi na Mathey werf riba Freewinds...
Rumba, Reggae, Salsa, Kalipso, Son, Kompa... MUZIK DI KARIBE PROTAGONISTA DEN ‘TRAVELLING CARIBBEAN FILM SHOWCASE’ Di 24 te ku 29 di novèmber na Teatro Luna Blou...
Djasabra awor den Because...
© 2013-15 Extra - Notisia di Korsou

robotstxt: allowed

filter: keep


text:
Elis Juliana
Elis Juliana ta un konosido eskritor i poeta.
Kontenido
Biografia[editá | edit source]
Ohochi di Mayo i Hosé’i Ñaña Elis Juliana (“Elis ku un èl pasobra mama n’ ta’tin sèn pa paga dos èl dia a bai òp mi, haha!”) ta un dje dos ohochinan di su mayornan, Maria Antonia (Mayo) Juliana i Hosé (Hosé’i Ñaña) Alvares. Su pia di ohochi yama Gladys. Nan a nase 8 di ougùstes 1927.E famia a biba na Nieuw Nederland 144, den un kaya entre Oranjestraat i Penstraat.Tabatin un ruman mayó i despues tabata sigui Elis i Gladys. Na tur nan tabata dos mucha hòmber i tres mucha muhé. Mayo tabata labadera i Hosé sneiru. Hosé tabata toka fió. Su mama tabata yama Ñaña, djei su nòmber. E kaya den Brievengat Hosé’i Ñaña ta nombrá na tata di Juliana pa su aporte na muzik di Kòrsou. Hosé tabata toka fió den un banda di jazz, pero tabata toka muzik klásiko tambe. E tabata duna lès di fió i tabata komponé wals i mazurka ku tabata hopi popular den e tempu ei. Elis Juliana ta kasa na 1954 ku Crisma Ursula Deleon, matrimonio ku ta haña 5 yu: Mayra, Elis, Egbert, Magda i Magali Juliana. Den nan por nota talento di famia: Mayra, yùfrou di skol preparatorio, tambe ta konta kuenta ku smak; Egbert ta presentadó na radio i televishon. E ta kanta tambe, méskos ku Magali. E matrimonio ta terminá i na 1971 Juliana ta kasa ku Nilda Jansen. E matrimonio ta haña 1 yu: Korra Juliana. Awor Elis Juliana ta tawela di vários ñetu i e ta biba den un dje dos kasnan ku e mes a traha.
E bario pober ei di Montabèrdè tabata pa e mucha Elis un bario kosmopolitano: portugues, ingles di rònt Karibe, haitiano, venesolano, dominikano, makamba, chines, sürnam…tur pober:
“Tabata reina un unidat den bario pasó bon… n’ tin hende riku i hende pober, tur ta méskos. Nos tabata un di esnan èkstra pober. Un kas chikitu di tabla. Nos kuater ruman. Bon nos tabata sinku: dos hòmber, tres muhé anto esun hòmber mi wela a tum’é kria. Tabata un bario dushi, hòmber. Mi ta kòrda kos fo’i mi kuater aña. Mi tabata bai St. Jozefschool, skol di pòrnada. Mi kurá di kas tabata mi Disneyworld, un kurá chikí asina, kuater pa seis meter kuadrá. Mi tabata gusta naturalesa masha, prinsipalmente kos chikí. Mi n’ tabata gusta hunga ku mucha muhé si pasobra mucha muhé ta muchu delikadu, bo n’ por dal enan un moketa, bo n’ por bringa ku nan. Si mi haña un fèrgrotglas, ta un kos masha grandi p’ami pasobra mi ta studia insekto por ehèmpel, un nèshi di vruminga.”
Mayo ta severo i ta inspirá su yu pa bai dilanti, pa bira un hòmber formal. Maske Mayo no a bai skol nunka, e tabatin un inteligensia di su mes i tabata kòmbersá hopi ku su yunan tokante tur kos di bida. E tabata bisa ku no importá unda bo ta, komportá bo mes semper formal. No tin kestion di baha pa ningun hende. Mayo mes ta tata i mama. E tabata laba paña pa hulandesnan di kompania i su yunan tabata yud’é ku paña dje hulandesnan di Isla ku tabata keda den hotèl Venezuela den Punda. “Mi ta kòrda mi mama, dushi muhé, hòmbu. M’a pint’é.” Ora Mayo muri, su yu ta aseptá su morto trankil i kontinuando e bisá ku manera bo biba, asina bo ta bai, el a konta kuenta na entiero di Mayo, ku kende e por kòmbersá te ainda, pasobra tabata su bon amiga.
For di mucha Elis ta un opservadó minusioso. E ta drenta Jonge Wacht kaminda e ta haña un disiplina masha útil pa su futuro, e ta deklará. “Verkennerij ta pa esnan ku plaka. Nan tabata mira Jonge Wacht komo sekundario. Pero bo ta lesa revista, literatura ku bini for di Hulanda, manera Hou en Trouw. Bo ta siña mil i un kos, pero esun prinsipal: bo ta haña un balor propio ku bo imaginashon di logra algu...un dia, e gana di subi. I tòg bo n’ ta sinti bo inferior pa motibu di bo pobresa na kas. P’esei semper m’a keda konsiderá mi situashon pober na kas komo un rikesa. Straño no, e mésun pobresa ekonómiko ei ta un rikesa mental. Pasobra bo ta haña bo ta inventá, eksplorá bida sin sèn.” Juliana ta kanta den kor Zingende Jeugd na Pitermai, e ta toka den banda di Jonge Wacht i kanta den kor di misa di Pitermai.
Despues di skol básiko (7e klas) St. Jozef na Pitermai, Elis Juliana ta bai ambachtschool St. Jozef na Roodeweg i siña pa bankwerker. Despues di tempu no tabatin sèn pa paga pa luna i e mester kita bai traha yuda su mama. E ta traha na kazèrne di marinir na Parera (1942) komo mekániko, siñando e fishi. Guera ta bini i ya Juliana a kuminsá skirbi verso i karta pa su amigunan ku ke namorá un galiña. Elis Juliana ta gusta lesa: ulandes, ingles, spañó, tur kos ku e haña. E ta bai vakschool na Isla i ta siña pa trahadó di instrumènt i fijnbankwerker (1943). Juliana tin diesocho aña ora e drenta servisio militar obligatorio di 1946 te prinsipio di 1947; djei e ta bai traha na Combinatie Pletterij Nederland Parera (Nederhorst), ku despues ta bira Dòk (1947). Ei tambe manera un sorto di forman, “pasó bo ta sinti bo sigur ku bo por hopi kos, bo tin e konfiansa.” Juliana ta traha diferente trabou, (‘Wan shete fishi’, manera e ta yama su mes) entre nan mekániko, shafer, sketer, polis (1949), bèk na CPN (1950-52), drechadó di meter na Landswater Voorzieningsdienst na Mundu Nobo (1952-54), “un tiki di tur kos” na Hotèl Piscadera (1954-55), wardadó di presu (1955-59), kaminda e tabata skirbi poesia ora e tin warda anochi, klerk A na Justitiële Jeugdzorg (1959), ku despues ta bira Bureau Cultuur en Opvoeding). Despues tur e fishi- i trabounan akí lo mustra nan balor i kontribuí den abilidatnan dje artista i sientífiko Juliana.
Den añanan sinkuenta Elis Juliana ta kuminsá manda poesia na spañó tur siman den Sabatina Literaria, e suplemento - manera e nòmber ta bisa di djasabra - di korant La Prensa ku Luis Daal ta dirigí. E ta skirbi na papiamentu tambe. “Típiko ku mi tabata skirbi riba kosnan ku mi ta mira: hende fuma den shap. Shap p’ami tabata un teater. Komo mucha mi ta yega kas imitá, konta mi rumannan eksaktamente kon m’a mira e kos ei.” E nobato Juliana ta subi esenario den Roxy pa presentá (tambe gogel) serka Romuoldo Hanst, Moi Galante i Pedro (Chu) Thielman. Ku e klup di gogel e ta aktua na Kòrsou, Boneiru i Aruba. I di Galante Juliana ta bisa ku a duel e ku e no a entrevist’é promé ku el a muri. Na 1956 Juliana ta hasi su debut komo maestro di seremonia i kontadó di chiste den klup Jolly Fellows Society ora kuminsá ku selebrashon di Dia di Kòrsou. Desues e ta presentá den grupo di komedia Mascarada di Eddy Pietersz Heiliger. Mas despues ta lanta Fundashon Pro Arte Escénico den kua Juliana ta presentá su propio obra di un akto Malditu Yalurs i su skèch Pa un amor. E klásiko kolekshon di poesia Flor di Datu ta sali na 1956. Su promé One man show ta den teater Roxy na 1957 i e hóben pianista Norman Moron ta kompañ’é. Na 1959 Philips Antiliana ta publiká un disko 78 ku 9 poesia di Flor di Datu. Aña 1960 Juliana ta inisiá e programa televisá Nos Tera, un produkshon di Bureau Cultuur en Opvoeding; mésun aña ku, pa Dekreto di Gobièrnu Sentral (Landsbesluit), ta nombra Juliana miembro di Culturele Adviesraad, Departamentu Kòrsou, miéntras na 1968 Gobièrnu di Kòrsou ta hasi méskos pa Kòrsou. Ta sigui un kantidat grandi di publikashon (mira bibliografia) i aktividat, entre nan un presentashon tokante poesia na papiamentu na Sürnam durante un interkambio kultural di Reino (1963). Kada bes mas tereno ta revelá nan mes na Juliana i kada bes Juliana ta revelá su mes riba mas tereno i no ta di sorprendé ora na 1979 e i amigu saserdote Paul Brenneker ta dje leu ei ku nan ta habri den e piso abou di Museo di Kòrsou e museo etnológiko ku nan kolekshon di artefakto, trahá durante hopi aña di trabou intenso. Esaki despues di traha na 1974 i 1978 komo dosente di orientashon kultural na respektivamente Akademia Pedagógiko i Instituto di Enfermeria i lanta Museo di Boneiru na aña 1977, e mésun aña den kua Juliana ta bira miembro di Komishon Nòmber di Kaya. Promé ku esaki Juliana ta sali na 1968 pa un estadia di 4 luna na Instituto pa Prehistoria di Universidat di Leiden, Ulanda, pa profundisá den arkeologia. E ta funshoná tambe komo miembro di Komishon Standarisashon di Papiamentu den kua e ta nombrá na 1986. Ta bira opvio ku Elis Juliana a kuminsá un karera intenso i ta skirbi, desaroyá, inbestigá, praktiká siensia, publiká i bira kada bes mas konsiente. Un konsiensia ku lo resaltá den tur su obranan despues i ku lo oumentá na profundidat. No ta semper sosiedat tabata kla pa su mensahenan. Dr.Elis Juliana a fayese 23 di yuni 2013 despues ku ela kaba di risibi su doktorado honorifiko na Universidat 18 di yuni 2013
Estilo[editá | edit source]
Juliana a distinguí su mes p’e abilidat di splika kosnan ku talbes ta parse kompliká na un manera asesibel pa tur hende. Ehemplar den e konteksto akí ta su tratamentu pa mucha den su programa radial Mei ora chikí ku Ompi Elis di temanan aparentemente difísil ku gran fasilidat. Juliana no tabata bèk pa trata tópikonan di siensia, di paisnan stranhero, di trasendensha grandi, manera morto, ku mucha i logra ku nan ta komprondé. E tabatin un klup di mucha – Amiguitonan di Ompi – ku e tabata kòmbersá kuné den su programa riba tur aspekto di bida. Méskos ta konta pa e trabou ku el a hasi huntu ku Paul Brenneker. Den nan splikashonnan su manera di papia ta resaltá: frase kòrtiku ku introdukshon riba splikashon: “o sea, ke desir”.
Komprimí esensia den tiki, loke alabes ta manifestashon di simplesa tambe. Esaki ta bini dilanti den por ehèmpel su uzo di poesia hapones Haiku. Juliana: “Haiku ta un forma di poesia mashá kòrtiku ku únikamente tres liña di respektivamente sinku, shete i sinku sílaba. Por ehèmpel: Awa di wowo (5 sílaba) ta laba hopi mancha (7 sílaba) for di kurason. (5 sílaba)
E limitashon akí ta obligá e poeta bisa hopi ku poko palabra i forma un pensamentu profundo. Komo un haiku ta dependé di eksaktitut di kada palabra, asta e espasio entre e palabranan ta haña nifikashon.” Poesia ta kòrtiku i ta sirbi e propósito akí bon. Na 1993 Sede di Papiamentu ta publiká di Juliana e kolekshon original Un mushi di haiku. Juliana ta publiká ketu bai su haikunan den entre otro korant Amigoe.
Típiko ku Juliana no a praktiká mashá ku e género novela, eksepto den Aventura di un kriki. “Mi ke papia tiki i bisa hopi. Den un poesia por ehèmpel mi por konta henter un bida na un manera apstrakto. P’esei poesia tin masha balor pa mi. Un poesia ta esensia, ta ora bo pone aserka bo ta haña mas kos. Ma e arte ta pa na promé lugá krea esensia. Skirbi poesia ta kita tur kos dimas, skaf, skrap kita te kaminda bo n’ por kita ni pone nada mas. Ta asina so bo ta haña apstrakshon ku tin hopi forsa anto t’asina so un poesia ta bira poesia.”(EJ-JC1986)
E presishon di su pinturanan miniatura ta reflehá Juliana su bista pa aspektonan mínimo ku na promé bista no ta resaltá pero ku ta importante. E presishon akí ta ekstendé su mes riba tereno di inbestigashon tambe. Eksaktamente Juliana ta relatá detaye di tur loke e inbestigá, sea ta trata deskripshon pa traha instrumènt di muzik, kondishonnan mental i spiritual di hende di Kòrsou òf efektonan invisibel di edukashon riba pueblo. Ta spesial ku Juliana por a registrá i dokumentá asina eksakto sin a haña preparashon òf formashon akadémiko riba tereno sientífiko. Su pinturanan arkeológiko ta di un eksaktitut asina perfekto ku arkeólogo Jay Haviser a pidi Juliana pa ilustrá su tésis pa doktorado pa alkansá e stándart ku siensia ta eksigí.
Ora Juliana ker a siña konta kuenta, el a bai serka echadónan versá ku a siñ’é. El a bai serka tokadó i trahadónan di instrumèntnan típiko di Kòrsou pa a dominá e arte. Elis Juliana a komprondé ku e no por a pone spil dilanti di niun hende si e mes no por a bira e spil. I el a drenta den tur kos pa e por konta otronan di dje. E no tabata presentá Bolin, e buraché klásiko. E mes tabata Bolin. Ta p’esei tambe e ta krea e dos figuranan Wazo i Ompi. Di su kapasidat úniko pa drenta den kueru di hende, bira nan i presentá nan ku un grado haltu di outentisidat i kredibilidat, Brenneker ta bisa: “Su obranan ta puru. Juliana tin e don pa reflehá mentalidat di pueblo na un manera ku e so por i ku tòg no ta artifisial. Realidat di tur dia ta inspir’é. E ta mira kos ku otro hende no ta mira. I ora e skirbi algu nos ta bisa asombrá: karamba, nunka mi n’ paga tinu riba e kos ei! Esei ta e bèrdadero artista. Bo ta kere ku bo tambe por hasi méskos pasó e ta parse fásil. Lubidá! Bo n’ ta logra.” (PB-JC 1986)
Ku un chansa bo ta logra mas lihé ku un hende ta tende bo i Juliana a desaroyá un humor seku, skèrpi: - “Kana uza nòmber di hende nèchi méskos ku porko k’a bisti kadena di filingrana na garganta.” (Wazo III-5) - “Lala, (…) haltu i delegá manera un skrufdrai.” (Wazo III-7) - “ E ta bisti un brel ku glas mes diki ku pan di fòrnu.” (Wazo III-13)
“Mi ta pensa ku si mi skirbi algu ku ami a hasi i abo les’é, ta abo ta e ami i e ora ei mi mensahe ta yega bo. Delokontrali si mi uza abo, bo ta mira un di tres persona ora bo lesa. Ademas mi no gusta predikashi mashá. Si mi uza ami, mi ta evitá predikashi moralista. Nos tin basta maña kaba di kita tur responsabilidat fo’i nos kurpa. N’ ta semper nos ta bisa ku kurasoleño ta asinakí òf e no gusta esaya. Nunka nos n’ ta bisa: Nos ta asinakí… P’esei semper mi ta hinka mi krítika den promé persona. Ami ta responsabel pa tur kos ku mi hasi...”
Den e kuentanan di Echa Kuenta tin un estilo di narashon direkto, es desir personahenan mes ta hopi na palabra i no ta naradó so ta duna relato di susesonan. Den nan, diálogo - pa definishon mas bibu i aktivo ku monólogo – ta frekuente. Juliana ta kontinuá e liña di oralidat den tradishon di Kòrsou den e forma akí di presentá. Hasta den su poesianan Juliana ta uza diálogo, fenómeno mas usual den prosa.
Outentisidat[editá | edit source]
Den su promé añanan di trabou Juliana a mira riba modèlnan rondó di dje i kopia di nan. Segun e ta desaroyá su konosementu, ta desaroyá tambe su mes manera di presentá i a kultivá outentisidat durante henter su karera. Naturalmente otronan, manera e mes ta bisa di Pierre Lauffer, a influensh’é por ehèmpel riba tereno di idioma. Sinembargo Elis Juliana tin su propio estilo i su trabou ta outéntiko.
Influenshanan[editá | edit source]
E pregunta kua persona lokal a influenshá di forma markante antropologia, arkeologia, dramatisashon, kontamentu di kuenta òf kualke otro un dje terenonan menshoná aki, lo generá sin duda ku konsenso general, Elis Juliana komo kontesta. E mes a hasi kla ku su arte ta basá riba inbestigashon i su inbestigashon a hasi uzo di arte pa difundí mensahenan. Na promé bista por parse ku arte i siensia ta bruá den otro. No ta bruá nan ta, ta konektá ku otro. Esaki ta un dje rasgonan distintivo fuerte di Juliana: integrashon. E integrashon akí e ta hasi a base di un konsiensia profundo di kiko mester konservá i propagá den herensia di Kòrsou. E no ta praktiká arte pa arte, sino arte pa konsientisá. Hasiendo esaki e ta konbertí den konservadó mayó dje herensia akí i ta pèrkurá pa kontinuidat. Ta esaki ta e kapa teóriko ku ta kubri e terenonan artístiko i sientífiko di Elis Juliana. Den deskripshon separá di nan, ta e 3 konstansianan menshoná, esta konsiensia, integrashon i kontinuidat ta notabel. Nan a hustifiká desaroyá un teoria propio relashoná ku Juliana su influensha: Julianismo.
Terenonan[editá | edit source]
Un inventarisashon di su diversidat kultural-sientífiko mi a entrevistá profeshonalnan di diferente disiplina di siensia i ramo di arte, manera historiadó/dokumentalista drs. Emy Maduro, antropólogo drs. Rose Mary Allen, etnomusikólogo drs. Eric Lacroes, skultor sra. May Henriquez †, arkeólogo dr. Jay Haviser, etnólogo rev. Paul Brenneker †, filósofo sr. Lloyd Narain i pintor sr. Luigi Pinedo. E dies terenonan ta deskribí Juliana komo:
- Antropólogo
- Dokumentalista
- Filósofo
- Edukadó
- Poeta/eskritor
- Etnomusikólogo
- Arkeólogo
- Deklamadó
- Pintor
- Skultor
Antropólogo[editá | edit source]
Ta Elis Juliana a pone base metodológiko pa estudio di kultura no-dokumentá di Kòrsou. Awendia antropologia sa ku e métodonan uzá den pasado pa studia komportamentu di antropos (hende) den su interakshon ku naturalesa tabata demasiado basá riba normanan di mundu modèrno oksidental i konsekuentemente tabata laga tiki espasio pa loke tabata biba den otro kultura. Tabata nesesario desaroyá otro metodologia di inbestigá. Elis Juliana a apliká e metodologia akí hasiendo estudio dje kultura di paden, no di pafó, es desir salí for di hende i el a laga esnan ku no tabatin bos, na palabra. E tabata sképtiko pa e importansha demasiado grandi ku tabata duna datonan stadístiko, pasobra a registrá nan por ehèmpel solamente den Punda i ta registrá únikamente e parti kuantitativo, no ta bisa nada di kalidat.
“Mira, buska pa sa, sa tur kos. Puntra…dikon. Grabashon a bin despues (…) Nò, bo no ta bai serka spesifik un hende. Bo ta puntra, puntra sin fin, bo ta keda puntra kon bin, dikon (…). Hopi bia bo mes ta saka bo konklushon di loke bo ta mira. (…) Ya… ma tin bia bo no ta kohe direktamente un tópiko. Pero bo ta bai kòmbersá ku e persona i bo ta ripará den kòmbersashonnan den kiko mas e (énfasis JC) ta interesá. Klaro ku bo n’ por bai puntr’é kosnan sofistiká di mundu djawe, pero kosnan di den su (énfasis JC) tempu. Na man di loke e konta bo…” (EJ-JC2002)
Kasi pa regla Juliana a subi tereno di historia, buskando datonan antropológiko. Anke e no tin pretenshon di ta historiadó, skritura di historia lo dun’é mérito rekonosiend’é komo historiadó-pionero di Kòrsou. Na okashonnan di importansha históriko Juliana ta laga su bos resoná, manera riba promé di yüli di aña 2003 ku a kumpli 140 aña ku kolonialismo ulandes a abolí sklabitut den su kolonianan Sürnam i Antia Ulandes. E ta duna muestra di un noshon skèrpi di bèrdat históriko.
Pasobra Juliana a inbestigá kultura na un manera sistemátiko –di Bándariba te Bándabou – el a trese variantenan kultural na kla, ku ta splika diferenshanan basá riba faktornan étniko, sosial, klimatológiko i demográfiko. Asina a bin generá un nifikashon mas amplio i integral dje konsepto kultura i a liber’é for dje malchi pèrtá i antikuá di kanto i baile so. Kultura ta tur akshon humano pa duna kontenido na bida. Niun hende na Antia no a kolekshoná i dokumentá asina tantu manera Juliana. Pa su konsiensia pa den un tempu ignorante di importansha di pueblo, hasi trabou di reskate ku propio medionan finansiero, Juliana ta un modelo i ehèmpel pa inbestigadónan lokal i su búskeda tabata un búskeda di su mes tambe. Ku e kompromiso akí el a laga hende den nan dignidat. P’esei por yama Juliana un inbestigadó wapu i krioyo ku su kultura mes a pari. Pasobra Juliana a generá un mira fundamentalmente otro riba antropologia na Kòrsou i laga marka ku no por kita riba diferente tereno mas, e ta un inovadó. El a pone base kontinuo pa un koriente nobo. Tantu su sobrá trabou sientífiko, komo esun artístiko a benefisiá ampliamente dje inmenso trabou antropológiko ku el a hasi. Pa tur esakinan ta na su lugá pa duna antropologia e promé lugá den e lista di terenonan ku Juliana tabata aktivo ariba. Pa e mésun motibunan ta un echo ku Elis Juliana (huntu ku defuntu saserdote Paul Brenneker) ta fundadó di antropologia propio na Kòrsou.
Dokumentalista[editá | edit source]
Elis Juliana ta un dokumentalista pasobra el a kolekshoná hopi dokumento, inkluyendo artefakto. Un dokumento ta kualke opheto ku ta kontené informashon. El a konsiderá e ophetonan akí material balioso i a deskribí nan di tal manera ku despues tabata posibel haña nan i nan informashon korespondiente bèk na un manera efikas. Sin preparashon komo tal, el a desplegá aktitut di un bèrdadero dokumentalista i diseñá su mes sistema di palabra klave ku ta hasi posibel buska na un manera organisá. Juliana a mustra konsiensia i deskribí no solamente un aspekto di opheto, maske esaki tabata dominante. Tur aspekto spesífiko dje opheto e tabata deskribí, hasiendo e opheto mas asesibel i útil pa uzadónan. Difushon dje material ta e siguiente kriterio ku kua e dokumentalista akí a kumpli, manera e kantidat respetá di publikashon di dje ta ilustrá. Entre nan, e impreshonante kolekshon di potrèt di dje i Brenneker ku ta konsistí di míles di potrèt riba un gran variedat di tópiko. Dokumentashon ta masha importante pa trabou sientífiko. Ku e trabou akí Juliana a proba su mente sientífiko i krea pa otronan un base sólido di dato pa inbestigashon, garantisando material pa studia pa aña i generashonnan benidero.El a hasi trabou di banguardia i emansipashon, elevando material konsiderá sin importansha na nivel di inbestigashon sientífiko.
Filósofo[editá | edit source]
Elis Juliana ta okupá su mes ku e sentido profundo di eksistensia humano. E no ta keda kontentu konstatando so ku nos ta presente i e forma den kua nos ta presente. Komo opservadó skèrpi niun detaye no ta skapa su registrashon mikroskópiko. E por reakshoná di shòk riba kosnan remarkabel, pa despues deseá di nunka no a mira nan pa e doló i asombro ku nan ta kousa. E mésun shòk akí públiko ta haña ora Juliana present’é su deskubrimentunan. Tin tambe su kapasidat pa interpretá e loke e registrá ku masha kredibilidat. E ta hasi sièrtu pregunta di karakter filosófiko. E kombinashon di opservashon serio i interpretadó di prosesonan rondó di nos, ta hasi Juliana un filósofo di bida ku ta revelá i demaská. El a yega na su revelashonnan buskando bèrdat serka bieunan, loke a pèrmitié desaroyá su teoria di eufemismo afrikano òf wega di tapa kara, komportashon propio di hende kolonisá ku ta pretendé di ta algu ku e no ta i no ke ta loke realmente e ta. Juliana sa adoptá tres diferente aktitut relashoná ku e tragedia akí: - aktitut di kurasoleño profundamente tristu ku ta hari su mes tragedia - aktitut di edukadó ku ta indiká kaminda pa progresá - aktitut di hende ku ta resigná pasó e ta papia enbano. Juliana a pinta su mes komo un kurasoleño igual na tur otro, ku ta sufri dje mésun defisiensianan ku tur otro. Tur esakinan ta marka un momentu di konsientisashon importante den proseso di emansipashon kultural i desaroyo nashonal.
Edukadó[editá | edit source]
Juliana a eksplorá formanan pa eduká tantu mucha komo adulto na manera propio, atraktivo i efikas. Pasobra studiando su komunidat, el a mira ku ta su propio formanan por eduk’é. Juliana a integrá e género literario kuenta den su arsenal di hèrmèn i tabata alkansá kuné tur su metanan edukativo. Kontinuando i renobando tradishonnan bieu, kuenta a desaroyá den man di Juliana bira muchu mas ku literatura. Sinku aña largu Elis Juliana a kana ku konsiensia i kolekshoná historia outéntiko serka bieunan i ta publiká Echa cuenta na 1970. “Mi ta sinti ku den e kuentanan akí tin un tesoro na informashon skondí”, (Juliana den Amigoe 1970) i ta primintí ku e lo bai dediká su mes na buska esaki den futuro. Promesa ku el a kumpli ampliamente kuné. E mes a resultá un gran kontadó di kuenta. Intuitivamente Elis Juliana a sabi ku e kuentanan ta muchu mas ku kuenta so i por destilá ku pa e kuentista akí kuenta ta: entretenementu, bida, edukashon, dunamentu di forsa nobo.
Maestria di kontamentu: “(…) tambe pa … ilustrá kisas kapasidat dje kontadó di kuenta, pasó e kontadó di kuenta, bo por dun’é profeshonal. N’ ta ken ku ta por konta kuenta.”
Konservá herensia: “Bo ta bin komprondé… esensia di kuenta ku nan tabata konta. N’ ta djis pa dibèrtí numa. E tin su funsion. Anto ta p’esei nan tabata pensa hopi biaha…ku e katibunan o nan desendientenan ta’ konta kuenta ko’i loko, kuenta fantasia, ma e tabatin su funsion.”
Ekspreshon di resistensia kontra sklabitut, Nanzi: “ (…) astusia di Nanzi. (…) E Shon Arei ta un simbolismo di shon di katibu, pasobra klaro ku no por a aseptá ku un katibu por frega shon. E n’ por tin e kapasidat ei. Ta p’esei nan no ta yam’é shon. Ta Shon Arei. Nan no por a aseptá ku un Nanzi, un simpel katibu por nèk doño di plantashi. Pasó den dje sí katibunan ta mas sabí ku shon. Ilustrashon dje kuentanan ku Nilda Pinto a anotá – promé kuné tabatin masha, masha hopi hende ta konta i saka kuenta – mi ke sa ta un mucha hòmber hulandes a ilustrá e kuentanan. Pa kuminsá e no tin noshon di Nanzi komo araña. Ta ocho pia e tin; rib’e buki e tin seis. Anto tambe e Shon Arei, klaro nan ta imaginá nan mes ku e Shon Arei lo mester ta…úniko hende ku Nanzi por nèk, ta un rei…esta manera un afrikano. (…) No un rei blanku (…) el a pint’é un rei barika asina grandi, lep asina diki. Manera bo ta mira e pinturanan fast di afrikanonan den bukinan ulandes (…) ta un rei bobo (…) so Nanzi por nèk. (EJ-JC 2002).
“Manera den e kuenta di Dòndu ku ta bisa: Dòndu se partió Dòndu se partió Ta mi t’e dòndu di mas Si batrei sansá kontra mayó Tumba tumba tummm. (..) ta tokante 2 toro, tata i yu. E yu ta kanta méskos ku e tata, pero ku stèm mas lait. Anto poko poko e stèm di e yu ta bin bira pisá pa bo sinti ku e ta alkansá nivel dje tata. Tur eseinan ta den e forrrma di konta kuenta di ántes. (…) E kantikanan tambe tin nan funshon en konekshon ku e kuenta.Tin bia tin mas kantika ku tin palabra. Ta yega un kaminda ku ta kanta so bo ta kanta. Manera den Dòndu, ta e stèm so ta kambia. (…) manera den Kositu. Gabi Noor tabatin nobentipiku añ dia el a konta mi e kuenta den añanan sesenta. Fo’i tempu e ta mucha. Ken a kont’é e kuenta e n’ por bisa. E moral dje kuenta lo ta: No konfia bo yu ku hende straño. (..) oh si, tin kantamentu asina fuerte ku t’e ta dominá henter e tragedia. Ta un dje kuentanan mas impreshonante. M’a dramatisá e kuenta.” (EJ-JC 2002).
Desaroyá fantasia, haña e durashon ku bo ke dun’é (dos, tres dia siguí), desahogo, hunga ku tempu (trese ayera den awe i hiba awe bèk).
Ku kuenta Elis Juliana tabata logra tur su ophetivonan i funshoná komo edukadó sin identifiká su mes komo Juliana. E por a papia den promé persona, uza diálogo, presentá Wazo i Ompi Elis, kanta, uza ritmo, duna informashon ku el a inbestigá, reprimí mal kustumber, elogiá. Komo kibradó di barera, el a desaroyá material pa siña mucha lesa for di nan kuater aña. El a publiká vários material pa siña mucha. (Verso pa mucha, Komedia pa mucha i otronan. Esakinan ta mustra kon aki tambe Juliana a realisá e prinsipio di ‘mi mes ta tur kos pareu, tambú i letra’, integrando kanto i drama den kuenta. El a preservá kuenta, uza e ekspreshon di resistensia, kuentanan di Nanzi. Pero mas ku den kualke otro aspekto Juliana ta proba su raisnan firme den suela di Kòrsou i su ingeniosidat pa eduká kreando dos rekurso ku a proba nan forsa durante dékadanan kaba: pa adulto, e figura di Wazo, eksploradó di Kòrsou, konosedó profundo di kultura i konsientisadó i pa mucha, Ompi Elis, ku no a bèk pa trata niun tema, pa difísil ku esaki por aparentá, ku muchanan. Elis Juliana ta dedikando henter un bida na restablesé balansa históriko, rekonkistá memoria pèrdí, krea konfiansa propio i kita miedu, manera a bin dilanti den e poema Lòs e mucha. Pasobra e inseguridat ku edukashon sumiso a hinka den pueblo ta resaltá asta den e kontesta afirmativo riba un pregunta ku mucha di Kòrsou ta artikulá ku entonashon di pregunta: “Kuantu aña bo tin?” Kontesta: Nuebe?” Elis Juliana su mérito mayó komo edukadó ta di a yuda rekonkistá e mente pèrdí akí. Pa su trabounan konsientisadó, konstante i kreativo riba tereno di edukashon por konsiderá Elis Juliana edukadó rekonkistadó di mente pèrdí.
Poeta i Eskritor[editá | edit source]
Estudio di literatura ta buska koherensia den obra literario i Juliana ta kumpli ku e norma akí. E koherensia akí (elementonan konektá ku otro) ta resaltá tantu den temátika, estilo komo den e balor pronostikadó di hopi di su obranan, sigur konsiderando tempu den kua el a skirbi. E balor pronostikadó akí, resultado di opservashon skèrpi, ta presente den diferente obra di Juliana, ku ta relatá suseso ku realidat di Kòrsou lo konfirmá despues: El a pronostiká na 1982 seramentu di Refineria Shell den e poema Bola (OPI III-82), ku a tuma lugá tambe na 1985. Mésun poema ta deskribí tambe figuranan marginá, dekadensia di moral etc. tur ku a bira realidat despues. Pèn di Juliana a denunsiá inhustisia. Realidat a inspir’é i su estilo ta karakterisá pa simplesa, forsa i ingeniosidat pa integrá i elevá medionan inusual (verso, wega di mucha, orashon) na rekursonan stilístiko nobo, méskos ku papia fo’i perspektiva di promé persona.
Siguiendo e papiá eufemístiko di bieunan, e ta morde supla: kombiná krítika ku humor. Inovadó Juliana ta desafiá norma literario eksistente i krea un tipo di poesia nobo: poesia di diálogo, poesia narativo, di kòmbersashon. E ta reskatá afrikanismo den forma di ripití: El a kana, el a kana, el a kana, el a kana, el a kana; kambiando nuanse kada bes i karga bo bai, penetrá masha hundu. Juliana a defend’é kontra e kalifikashon primitivo: “Ta un dje kosnan di balor di nos pueblo (...) ku mes nos no a lanta kuné. Semper bai nan a bisa bo sivilisashon ta di Oropa, ke men Hulanda. Por yega asina leu ku tur kos ta Hulanda. Ta un kos so nan no a bisa, esei ta ku Kristu a nase na Amsterdam.” Ritmo i dominio di papiamentu ta haña dimenshon nobo serka maestro Juliana, manera den seri di vèrbo, típiko di idiomanan kreol, kreando ritmo aselerá i esfera spesial: Mosa a bula lanta kana bai porta. Echa cuenta, kuentanan di literatura oral notá fo’i bieunan eksaktamente manera kontá, ta un dje reskatenan mas importante di Juliana. Estilo di un outor ta un variante di norma eksistente. Pa e definishon nobo ku el a duna literatura, por papia di julianisashon di norma literario antiano.
Etnomusikólogo[editá | edit source]
Segun konosedónan Elis Juliana mes no a realisá ainda kuantu di nos konosementu aktual di etnomusikologia i di práktika di muzik ta prosedente di su trabou. Prinsipalmente riba tereno di músika rítmiko el a hasi trabou ku a kibra barera i ehersé hopi influensha. Su kontribushon grandi den etnomusikologia, ku ta studia muzik tradishonal i di pueblo, ta e material di oudio-antropologia kolekshoná p’e i Paul Brenneker den entre otro Zikinzá ku a reskatá muzik di zumbi. Rekonstrukshon dje patronchi di muzik di kantikanan di trabou, seú, makamba, di kua por bisa ku probabelmente tur ta bai bèk na e mésun rais, lo no tabata posibel sin su grabashon sistemátiko di sentenar di kantika, ku a hasi posibel indiká ku hopi presishon, e sistemátika rítmiko na nan base, deskribí strukturanan aktual i pronostiká nan futuro desaroyo. E kolekshonamentu ta sistemátiko: ta registrá no ménos ku 33 diferente tipo di kantika ku ta kubri práktikamente tur aria di bida. Entre nan kantika di bati ku tati, di kòrta sentebibu, di dèmpel, di hunga palu, di chiwewe, di Zè, etc.. for di tambe informantenan ku na 1959 tabatin nobentipiku aña, pues a biba promé ku abolishon di sklabitut.
Nan ta di diferente parti di Boneiru, Bándariba, Bándabou na Kòrsou. E kolekshon original ta na Archivo Nashonal. Juliana a graba tambe muzik di ka’i òrgel. Su deskripshon di instrumèntnan bieu - bamba, beku, benta etc. - a posibilitá otronan rekonstruí i konservá nan. Elis Juliana a siña toka diferente i siña otronan, manera grupo di muzik di zumbi Issoco. Su mira nobo riba tambú ta habri perspektiva pa aseptashon mas grandi dje ekspreshon popular outéntiko akí.
Dokumentá Juliana a kombatí prewisionan di élite tokante e supuesto karakter ordinario di tambú, méskos ku e interpretashonnan eronio tokante forma di balia i kanta tambú. El a deskribí orígen i represhon di e sektor religioso i sekular dje herensia afrikano akí i boga pa mas orientashon, sigur serka hubentut. Di tur ángulo el a studia tambú: su muzik, baile, toká, leinan, étika, organisamentu, letra, karakter di resistensia, bayendo tambú añanan largu. Fo’i añanan 50 te awe el a sigui Petronilia (Petoi) Coco †, Nicolas (Shon Colá) Susanna †, Bèno Martis, Bidal, Bea Kara Kreit †, ohochinan Margarita i Maria Dam†, Basilèl, Zoyoyo, Nemensio Winklaar di Boneiru † i otronan di tambú djaserka, graba i studia nan. Su publikashonnan riba tambú ta basá entre otro riba su estudio profundo di Shon Colá, konsiderá p’e e artista mayó riba e tereno akí, ku kende semper a eksistí un relashon di apresio i rèspèt mutuo i na okashon di morto di Shon Colá, Juliana ta skirbi:
Tributo na Nocolas Susanna
SHON COLÁ a pone su man grandi abrupto riba nos tambú. “Bosonan ta kansámi. Enbes di boso kana den paso huntu ku mi pa boso kompañámi buska perfekshon boso ta kanta wadjo, kore anshá bai lagami manera biná ku no tin ni un tiki konfiansa den su mes patanan. Para un ratu, muchanan, Pensa unda boso ke yega mientras mi ta sosegá!
Elis Juliana: Amigoe 22/4/2003
E material oudio di Juliana, entre kua un kolekshon grandi di disko 78 i 45 ku ta ilustrá historia i desaroyo musikal na Kòrsou for di dékada 40, tambe meresé un publikashon separá. Talbes ta ménos konosí di Juliana riba tereno musikal ku e ta kompositor tambe, entre otro di e kantika di mucha Awaseru i di e klásiko Mama, interpretá pa Greta Martha. A base di tur e puntonan akí por stablesé ku Juliana ta konservadó di muzik tradishonal i fundadó di estudio sistemátiko di muzik folklóriko.
Arkeólogo[editá | edit source]
Mérito mas grandi di Juliana pa arkeologia ta ku for di añanan 50 el a kuminsá identifiká lugánan di balor arkeológiko na Kòrsou. Hopi dje lugánan akí a disparsé, pasobra a lanta edifisio riba nan. Si Juliana no a identifiká nan, nan lo a bai pèrdí. Na 1966 e ta partisipá pa promé bes na un ekskavashon profeshonal arkeológiko na Kintjan. Na 1968 e ta hasi un estudio di arkeologia tékniko na Instituto di Prehistoria di Universidat di Leiden. Aki na Santa Bárbara (1971) tambe e ta partisipá den un ekspedishon profeshonal. Na prinsipio di añanan 70 Juliana ta traha na departamentu di arkeologia di Kadaster i huntu ku e arkeólogo ulandes, E. Broerstra, ta hasi ekskavashon durante dos aña, inventarisando tur lugá kaminda te na e momentu ei a yega di haña algu den tera. Despues Juliana ta bai Venezuela pa sigui profeshonalisá riba tereno di ekskavashon. Tera tambe Juliana ta trata ku rèspèt. No ta intenshon pa koba tur kos saka, pasobra ta importante studia ophetonan den nan estado original i pasobra: “Suela ta manera un buki pa un arkeólogo i saka un opheto kon ke fo’i suela ta manera ranka un blachi pa loko for di un buki.” (Juliana:Amigoe 1971:9). Juliana a traha diferente mapa ku ta identifiká lugánan pa haña opheto, vários pintura di suela ku karakterisashonnan di koló. Huntu ku Paul Brenneker e ta roza mondi di Kòrsou i Boneiru riba indikashon di bieunan na altura di “lugánan pa koba”. Resultado: diferente opheto pre-históriko eksponé aki i den Instituto di Folklor Boneriano, fundá pa e i Brenneker na 1975 den Fòrti Oranje na Kralendijk. Juliana ta integrá su diferente terenonan. Hopi dje ophetonan hañá e por a splika for di su datonan etnológiko òf hustamente a splika e datonan akí. Tambe na Aruba, San Martin i Stasha pionero i outo-didakta Juliana a hasi trabou etno-arkeológiko i habri kaminda den un tempu ku no tabata rekonosé importansha di trabou arkeológiko.
Deklamadó[editá | edit source]
Juliana ta representadó di karakter di pueblo pa ekselensia i no meramente un deklamadó di poesia. E ta krea potrèt bibu di tipo i situashonnan verídiko, konbèrtiendo e mes den tipo i situashon. Tur sentido ta aktivo, tin mímika, kanto, paso, zonidu. Su monólogo ta para rosea pa via dje forsa realístiko. Su preferensha ta pa figuranan salí di pueblo: bromadó, buraché, polítiko, mucha, presentá ku tantu kredibilidat artístiko pa e talento Juliana ku no tin preparashon di akademia di arte, sí su don di opservá i ekspresá ku a hasié kreadó di su propio akademia di arte. Juliana no konosé na Kòrsou su igual ainda riba tereno di arte eséniko, tambe pasobra e no mester ni dekorashon, ni esenario elaborá, ni niun medio di yudansa pa lanta un obra monumental pa su oudiensia.
“Loke tabatin mas influensha riba mi tabata ritmo. E patu tabata e promé poema rítmiko ku mi a traha. Kontenido di E patu tabata simpel. Ta e ritmo tabata bisa algu. Mi tabatin un kolekshon di disko afrikano ku e ritmo ta bisa bo algu. Bo no ta komprondé loke nan ta bisa, kanta (...). Mi tabata pensa ku ta mi mes ta’ tur kos pareu: tantu e tambú, komo e letra. Ku si mi mester a deklamá (...) ku bèkgrount ku tambú, ya ta algu ménos si mi mester di algu pa presentá loke mi tin. Si bo trese un obra literario ku su ritmo, e mes ta tur kos kaba.” (Rosario-Juliana 1985).
Talbes esaki ta e deklarashon ku mas ku tur otro ta duna testimonio ken ta Elis Juliana. E ta tur kos huntu. E forsa, konfiansa propio i karakterisashon ku ta sali for dje testimonio akí ta resumí e dies terenonan di arte i siensia julianesko. E ta kompletu: análisis i síntesis. Pa Juliana, bon mirá, ritmo ta dominá asina tantu, ku tin ora nifikashon di palabra no ta importante mes. Hopi artista dje ramo akí a inspirá nan mes riba Juliana i ta rekonosé Juliana komo nan inspiradó mayó. Entre Juliana su poesianan rítmiko mas sélebre tin, aparte dje klásiko E patu, skirbí pa mucha, Bekita, Laba pena, Kanta kueru. E dos últimonan akí ta di masha poko letra, ma nan ta kargá di forsa pa via di nan ritmo hopi fuerte.
Pintor[editá | edit source]
Riba propio forsa Elis Juliana ta studia arte di pintura tantu di Kòrsou komo di afó i ta krea na tur manera. E ta pinta ku krayòn, pèn, traha akuarèl i olio. Hopi konosí ta su pinturanan ku pèn pa ilustrá su obranan skirbí òf di otro hende. Su pinturanan a pasa den un desaroyo direkshon di mas fini i mas chikí. Ta manera mas opservadó Juliana tabata mira, mas detaye chikirititu e tabata registrá. Obranan famá leu di frontera nashonal ta su pinturanan ku pèn trahá segun e téknika di puntilismo (pointilisme), nòmber pa e téknika den kua punta puntanan (point) òf plèki plèkinan chikí di kolónan no mesklá, poné huntu ta forma imáhen. Ta bista humano mester kombiná e kolónan. Juliana: “Hende ta apresiá kos grandi so i (...) no tin bista pa kos chikí (...). Kos chikí tin mésun balor ku kos grandi.” Mérito di Juliana ta tambe ku el a renobá e téknika di krea sombra ku e tres kolónan básiko kòra, blou i hel, hasiendo esaki ku kolónan blanku i pretu. Delikadesa sensitivo e ta hinka den e pinturanan akí i edifiká riba papel panorama kompletu ku ta relatá henter un historia ku un mínimo na imáhen. Ku e mésun entrega, ternura i vishon futurista akí e ta ekspresá tambe su kompromiso ku su komunidat, den pintura di polítiko, edukashon, maternidat, sklabitut, religion, hende muhé i otronan. Pintor Juliana a traha tambe pintura miniatura di spekografia ku e mes a klasifiká komo filosofia gráfiko. Mester di glas oumentadó pa mira e pinturanan akí. Juliana ta e promé na Kòrsou ku a traha pintura di miniatura na gran eskala. Su siensia i arte ta topa otro konstantemente i, inspirá pa e manera di ilustrá den arkeologia, Juliana ta traha pintura miniatura i di punta punta. Juliana su trabou ta integrá, holístiko. Ora e pinta, e ta pinta algu inspirá pa su inbestigashon históriko, antropológiko, arte i siensia: tambú i letra pareu.Temanan di su pintura ta entre otro: Katibu bulando, Den trans di vudu, Eternidat, Tamburero, Pelea di gai, Wega di palu, Riku ta yena, pober ta basha. E siguiente pintura ta mustra un hòmber ku ta subi un trapi di wil. E no tin fin di yega ariba pasobra e trapi su wilnan ta pon’é lora keda mésun kaminda. Riba su lomba e ta karga un lanthùis, bibienda di esnan ku a sklabisá hende i pone esakinan traha komo katibu pa nan. Abou na e trapi tin e krus di religion drumí, testigu silensioso di dos man riba un barika di sklabitut. Ta Juliana su forsa di integrá henter historia di sklabitut den un solo pintura miniatura.
Skultor[editá | edit source]
For di añanan 60 Elis Juliana ta kuminsá skulpi figuranan impreshonante for di piedra di laman. Eksperimentá ta inherente na Juliana, pues no ta sorprendente ku riba tereno di skultura tambe e ta manifestá esaki. Inovadó Juliana ta uza koral inusual pa krea su imáhennan. Mester trata e koral akí - yamá tambe piedra muhé –, un tipo di piedra lihé, ku masha kuidou. Kontrali na loke e nòmber ta sugerí e no ta piedra di koral ma koral di laman ku pa motibu di su peso lihé ta drif bin ariba. Piedra machu ta piedra duru, pegá den fòndu di laman. Piedra di koral mes ta masha pisá. Te ainda informashon ta mustra no tin na Kòrsou otro skultor di koral di laman. Konosedónan ta pretendé ku pafó tampoko no ta konosí ku tin. Juliana ta konsistente den uzo di loke ta propio di Kòrsou pa su siensia i su arte. E ta traha segun e prinsipio di kita partinan dje material original enbes di agregá na e material, hasiendo uzo dje forma básiko ku e material tin kaba. E téknika akí ta mas delikado i difísil: e mas mínimo moveshon malu por kousa daño ireparabel. Un di su ophetonan preferí pa skulpi ta muhé, prinsipalmente muhé na estado. Algun título di su skulturanan: Muhé, Muhé na soño, Ensinta, Fertilidat, Sekreto femenino, Mama ku yu, Yab’i futuro, Machu kumplidó. E último akí ta karakterístiko pa e manera ku arte ta sirbi Juliana su propósitonan analítiko, krítiko i edukativo: un hòmber ta karga su enorme parti íntimo riba su lomba.
Den e kasi 40 añanan ku Elis Juliana ta tene eksposishon di pintura i skultura, hopi pais i públiko a sera konosí ku su arte i, pa medio di esaki, ku Kòrsou. Pa un selekshon, mira nota.


text:
September 20, 2013 / Front Page
Lokal
...na momentu di votashon riba moshon pa enseñansa... TIRAMENTU PALABRA RIBA ENSEÑANSA LIBER DURANTE GABINETE SCHOTTE ...moshon pa investigá entre otro SSC rechasá...
...segun minister di enseñansa Ivar Asjes... TIN FONDO DISPONIBEL PA ENSEÑANSA LIBER FO’I 2014 T’E 2017 ...gobièrnu a pidi su diskulpa pa repartishon buki...
Fundashon pa Konsumidó a konstatá...
Aruba
Incorporando varios programa den curiculo di enseñansa
Celebracion di Dia di Turismo
Den e Bembe
Sera konosí ku e kandidatanan ...
© 2013-15 Extra - Notisia di Korsou


text:
Informacion tocante hydrocable pa WEB cu ta bin di otro pais ta un sorpresa total!
Sindicato Siwa no ta na haltura:
ORANJESTAD (AAN) – Matutino DIARIO aacerca sr. Erick Henriquez, vicepresidente di Sindicato Web Aruba(SIWA), tocante un informacion cu a salifor di un partido politico, relaciona cu un hydrocable y cu ta bay trececoriente for di otropais.
Sr. Henriquez a menciona cu nan tambe a scucha e declaracionnanaki for di un partido politico y a lese den corant, pero nan no saexactamente e detayenan di esaki y e ta algo cu nan mester bay papia cu nan gerencia.
Sr. Henriquez a duna di conoce cu e momentonaneynantabatabayendocerca e partido politico cu a nombra e situacionaki pa haya mas informacion.
Como sindicato e rol di SIWA ta mirakiimpactoesakiportrece pa e trahadornan di e compania.
Defende y salvaguardia e trahadornan di WEB ta e masimportante.
Sr.Henriquezaagrega cu e compania ta haciendoinversionnangrandi y chikito pa controla e gasto y bay den direccion di e energiananalternativo cu ta existiribamercado. Pero e informaciontocante e cable hydrico ta algocompletamentenobo pa nan.
Den pasadosi e ex-director JossyLacle a yega di trecealgoasinaribames, perokizas e tempo ey no tabatafactibleperopodiseaworsi. El a reitera cu nan no tin detaye y cu prome cu desaroya un proyectoasinamesterwak e prijs y e consecuencianan cu por tin pa e trahadornan.
E lidersindical a indica cu un proyectoasina no lo perhudica e existencia di e compania den sentido di e distribucion di coriente y awa cu semper lo kedaconstante y di bon calidad, lokesiporsosode ta cu e lo birafastioso pa algundepartamento y esey ta loke e sindicato tin cu percura, pa no perhudicaninguntrahador.
Sr. Henriquez a subraya cu e problema semper lo keda e prijsunda cu SIWA ta mustra cu den region di Caribe Aruba ta practicamente e pais cu coriente y awa mas barata, cu excepcion di Puerto Rico y Trinidad. Esaki pasobra Trinidad tin supropiocrudo y nan ta trahahunto cu Merca y a cay den e mesunprijsnan cu e paisaki.
E sindicalista ta haya lamentable cu cadacuateranjaora ta dilantiportaeleccion tin hende ta uza WEB comoussue politico.


text:
Buniteza di naturaleza
ORANJESTAD(AAN)– Diadomingo
atardi tabatin hopi hende na
Eagle Beach, pero no hende so:
tambe 67 driekiel chikito cu a
sali manera un fontein di nan
neishi net antes cu solo a baha.
Den menos cu mei ora tur a
drenta awa y nan ta landa leu
for di tera; nan no ta dive hundo
pero landa basta superficial.
Nan tin cu hala rosea
frecuentemente.
Tur hende a goza un mundo
di e espectaculo bunita y
hopi potret a worde saca.
Net bon cu e no tabata scur
ainda.
Si e chikitonan no sali den
dia sino anochi, por fabor
no haci luz y nunca saca
potret cu flash. E luz ta stroba e chikitonan pa nan haya e laman. No mishi cu nan tampoco. Nan mester bai laman su so pa asina corda nan beach natal.
Si nos pone e chikitonan directamente den e awa, nan lo falta e memoria na unda bin bek despues di 20 aña, ora nan por reproduci y kier pone webo. Pa reporta cualkier actividad di turtuga , por fabor yama mesora: turtle hotline 5929393


text:
Parke di molina di biento na Maastricht a wordo para pa aspectonan di salud
A tene e desaroyador responsable pa claimnan miyonario:
ORANJESTAD (AAN) — Den conferencia di prensa semanal di Fraccion di Partido Democracia Real, mr. Andin Bikker, a reitera cu e parke di mulina di biento na Maastricht a wordo para pa aspectonan di salud.
Segun informacion preliminario obteni awe mainta di un di e Parlamentarionan di gemeenteraad Maastricht cu kende PDR lo reuni durante e bishita na Hulanda, e parke di mulina di biento na Maastricht a wordo para pa aspectonan di salud, pero tambe pasobra a tene desaroyador responsable pa claimnan miyonario door di e desaroyadornan di cas den e area. Mr. Andin Bikker a cita e siguiente parte relevante:
”Overigens is het windmolen project ook niet doorgegaan omdat de gemeente alle schade die zou ontstaan door het plaatsen van de windmolens op Imtech afwentelde. Tijdens de hoorzitting kwam naar voren dat een projectontwikkelaar al voor een dik mln aan schadevorderingen zou indienen omdat hij zijn huizen dan niet meer zou kunnen verkopen.(…).”.
Na Papiamento por traduci esaki: “Por remarca cu e proyecto di mulina di biento tambe no a sigui pasobra e Municipio a tene e desaroyador responsabel pa tur daño cu e proyecto por a trece cune. Durante e reunion a sali na cla cu un solo desaroyador di proyecto di cas ya a indica cu lo entrega un claim di un miyon pasobra e no por bende su casnan mas.”
Cu otro palabra na Maastricht a tene e desaroyador responsabel pa tur daño cu e proyecto lo por trece cune. Aki na Aruba ta carga e desaroyador den teblachi, lague rosa y bora sin cu a cambia e destinacion di e area, y ta pasa e posibel risico y daño di e proyecto pa nos Pueblo. E informacion adicional di Maastricht mester ta un wake up call pa Gobierno di Aruba y WEB NV pa para e proyecto y explora otro alternativa prome. Alternativa tin: PDR a wordo presenta cu un proyecto diseña na Aruba mes cu ta traha riba energia di stroming nautico, cual ta costa menos cu e proyecto di mulinanan di biento y ta duna mas energia, esta minimo 50 megawatt. PDR lo bay purba arrange un meeting di introduccion entre e desaroyadornan y WEB NV pa WEB por informa su mes riba e posibel proyecto ey. Los di esey WEB NV mes a yega di indica cu door di avancenan tecnologico kizas por tin otro alternativanan cu nan mes ta studiando di cerca.


text:
AAA ta cla pa extende su Apron pa Aviacion General
Proyecto di $11,000,000:
ORANJESTAD (AAN)– – Aruba Airport Authority N.V. (AAA) ta cla pa cuminsa cu e proyecto balora na $11,000,000: Extension di e Apron di Aviacion General.
Den presencia di Parlamentarionan Sr. Chris Dammers y Sra. Clarisca Velasquez y demas invitado, Sr. Peter Steinmetz, CEO di AAA hunto cu Minister di Turismo & Transporte Sr. Otmar Oduber y AAA su Director Operations Sr. Jurgen Benschop a desvela e borchi di e proyecto y a duna inicio na e proyecto di extension di e Apron pa Aviacion General.
E proyecto di extension di e Apron pa Aviacion General ta encera un aumento di e plataforma cu 21000m2 cu ta representa 78% mas espacio pa staciona. Esaki ta traduci den aproximadamente 25 posicion ta stacionamento adicional pa avionnan priva.
“Led flood lights” nobo y lus led di taxi way lo wordo poni. Esaki ta representa un spaarmento di energia significante pa aeropuerto. E construccion di un taxi way paralelo nobo cu ta cumpli cu e standardnan di ICAO tambe ta inclui den e proyecto, hunto cu e construccion di 2 salida di pista pa e Apron pa Aviacion General y un Helipad pa uso di e helicopternan.
“E demanda creciente pa mas espacio pa Aviacion General lo wordo atendi y nos ta hopi entusiasma pa brinda e servicio extra na nos clientenan. Den 10 luna nos lo por yama bonbini na mas pasahero na nos isla cu e facilidad aki. Algo cu tanto nos como aeropuerto y mi ta hopi sigur cu nos clientenan tambe ta ansioso pe!”, asina CEO di AAA Sr. Peter Steinmetz a bisa.
E potretnan ta ilustra e diseñonan di e proyecto y tambe e momento cu Sr. Peter Steinmetz hunto cu Sr. Otmar Oduber y Sr. Jurgen Benschop a desvela e borchi cu ta indica e inicio di e proyecto.


text:
Mayornan buscando nan yiu Keandra Suejean van der Biezen
Polis ta pidi cooperacion di comunidad
ORANJESTAD(AAN)–Desde diahuebs 27 di november rond di 4:00am ta e ultimo biaha cu a mira e hoben Keandra Suejean van der Biezen di 15 aña di edad.
E ta biba na Seroe Dakwe weg # 9 y ta studiante di EPB San Nicolas. E ta midi 1.60m y tin un postura “fors” y ta di cuero color bruin cu cabey largo gekrul. Su mayornan ta preocupa pe, pa cual a emiti un peticion di buskeda na Polis.
Cu e anuncio aki, Cuerpo Policial Aruba ta haci un peticion special na henter comunidad, pa cualkier persona cu por sa mas di e hoben perdi aki of por tin informacion di unda e ta scondi, pa yama Polis mesora na 100. Ta gradici comunidad pa e ayudo y cooperacion di semper.


text:
Mr Mike Eman…. Promer Minister di Aruba
“Lo tin cambionan hopi rapido na favor di nos pueblo. Nos a enfatiza hopi durante e proceso electoral, cu Aruba mester di un cambio pasobra nos a conoce durante e ultimo añanan 8 aña di gobernacion caminda e prioridad di e gobernantenan tabata dirigi ariba e interes directo di esnan cerca di e gobernantenan.
Aruba a sufri hopi na man di e pensamento aki, nos a mira educacion di nos yiunan a cay den un deterioro completo, nos a mira con e poder di compra di nos conciudadanonan a sufri na man di un cantidad di medidanan, inseguridad den nos pais, caida di economia y turismo y awe Aruba a escoge un gobierno pa trece cambio den esaki.
Y e prome cambio lo ta pa percura pa esnan di menos recurso cuminza sinti e diferencia di pensamento di un gobierno cu tey pa nan mes of un gobierno cu tey pa nan pueblo.
Y un di e prome cosnan cu cual nos a duna instruccionnan caba ta na belastingdienst pa cuminza cu eliminacion di bbo pa 1 di Januari 2010 esaki lo bira 1 ½ porciento, nos lo introduci tambe na 2010 caba un ahuste substancial ariba e onderstand di esnan di menos recurso y na mes un momento tambe nos lo bay percura pa den e añanan cu ta bini aki bin cu un sistema caminda cu e prijs di awa y luz ta bira hopi mas controlabel y manehable caminda bo no ta haya situacionnan cu pueblo ta bay sufri.
Hunto cu e reto aki pa drecha e poder di compra nos lo inicia un gran cantidad di inversionnan di parti di gobierno di Aruba caminda e deterioro cu tin rond di Aruba, den centronan di ciudad den nos barionan, e estado di nos schoolnan lo wordo atendi rapidamente.
Hunto cu colega Sr. Benny Sevinger ya nos ta mirando e diferente proyectonan cu nos lo duna e prioridad pa asina Aruba por cuminza mira un transformacion estetico tambe di apariencia di pais Aruba.
Unda cu negligencia a crea deterioro, unda cu falta di atencion a crea abandono y crea situacionnan cu no ta imagen, e calidad di e pais Aruba, lo bay mira cambio rapido. Naturalmente e desaroyo aki na Bestuurskantoor ya ta un indicacion di e cambionan di prioridad di Gobierno aki caminda cu hunto cu nos comunidad ta bay haci uzo responsabel y na un forma maduro di locual e comunidad aki mes tin na su recursonan .
E edificio di DOW ta e siguiente cu nos lo bay cuminza cu restauracion, nos lo traha pa rescata e proyecto di caya grandi, na e momentonan aki tin e proyecto pa locual ta trata infrastructura cu nos ta bay duna prioridad y na mesun momento tambe nos ta bay duna prioridad na cambia e structura caminda ningun hende ta bay bira doño di e restauracion y renobacion di caya grandi pero gobierno mes ta bay asumi su responsabilidad pa asina otro aña caba directamente despues di season e trabaonan grandi di restauracion di centro di ciudad y caya grandi por inicia, hunto cu ne tambe e edificio di corte pa hopi aña ta stagna na e momento aki, ni e pinturanan architectico no a traha ainda, tabata tin anuncio cu e proyecto aki tabata cla, pero ora cu nos a haci analisis di e prioridadnan cu nos ta poniendo a resulta cu e partinan di e archiquitectonan cu mester a wordo ehecuta no a wordo ehecuta ainda, y esey nos lo bay ehecuta rapidamente. Kiermeen un gran cantidad di trabao cu ta bay tin un efecto dobel.
Na un banda bo ta bay haya e efecto cu e aspecto di restauracion ta bay drecha e imagen di e centronan di ciudad, nos tin tambe pa San Nicolas e watertoren cu nos kier restaura den su forma original pero tambe den un forma cu e por cuminsa simboliza e cambio y renobacion cu nos tin programa pa San Nicolas.
Kiermeen cu bo ta bay mira cu Aruba ta bay conoce inversionnan unda antes e placa tabata bay na huurmento di edificio pa amigo y familiarnan, placa pa abogadonan, tur e gastonan aki ta bay wordo corta pa asina nos por kita bbo, inverti den enseñanza, inverti den esnan di menos recurso y inverti tambe den e apariencia general di Aruba.”


text:
“E ta un proyecto cu nos tur ta orguyoso di dje ora e keda finalisa”
Minister Sevinger na ceremonia groundbreaking expansion y renobacion dr. Horacio Oduber Hospital
ORANJESTAD (AAN): Den oranan di atardi riba diaranson 28 di mei 2014, Gobierno di Aruba hunto cu OHL Arellano, SOGA, AIB y dr. Horacio Oduber Hospital (HOH) a tene un ceremonia unda a devela borchi di proyecto renobacion señalando asina comienso di proyecto di ampliacion di dr. Horacio Oduber Hospital. Na mesun momento a pone e prome piedra sigui pa e parti di groundbreaking.
Un momento hopi emocionante y di orguyo pa Minister di Infrastructura Sevinger y su Infrateam. Hunto cu su coleganan di gobernacion anterior y actual a pone hopi empeño y sodo pa Aruba por haya un hospital di 5 strea.
Prome cu a yega asina leu di pone e prome piedra, hopi tempo a pasa, cuminsando ya for di 2010, pero awo por mira cu a yega na e parti unda cu e proyecto ta cla pa wordo ehecuta. Un trabou cu ta tuma 4 aña y mei di construccion pa cual ta pidi hopi comprension di parti di esnan cu ta traha na hospital como esnan cu ta busca servicio den e instituto aki.
Minister Sevinger a bisa cu tur cos a cuminsa cu e soño di Gabinete Mike Eman I pa no solamente brinda un miho calidad di bida na e servicio pero tambe pa su infrastructura. El a recorda cu a sinta cu varios stakeholder pa analisa e diferente opcionnan, cu ta realisabel y pagabel. “Despues di discusion di varios luna, nos a conclui cu e miho opcion tabata pa haci un SOGA-Project” cu cual a sigui reunion cu e Hunta di Directiva di SOGA (Stichting Onroerend Goed Aruba). Un procedura largo a sigui di mas o menos 3 aña durante cual mester a pasa e tereno over pa SOGA pa e tramitenan por a continua bou guia di SOGA. Tur e aspectonan aki a tarda “tres aña cu awe fisicamente e proyecto ta bay cuminsa”. Mi ta sumamente orguyoso di por a participa den dje y mas ainda pa loke e ta trece cu ne”.
Mientras cu gerencia di dr. Horacio Oduber Hospital ta traha riba e necesidadnan paden di hospital, manera aparatonan nobo, Gobierno hunto cu su partnernan lo percura pa guia e proceso y e Infrastructura pafo. E trabou aki, e mandatario a bisa, e no tin duda cu e ta un proyecto exitoso mirando e companianan envolvi – Arellano, Bohama, ALBO – y cu tin experiencia grandi na Aruba. “E ta un proyecto cu nos tur ta orguyoso di dje ora cu e keda finalisa,” e mandatario a enfatisa.
Construccion di e toren nobo lo dura mas o menos 2 aña y na momento cu esaki keda cla, ta muda e parti bieu pa e toren nobo. “Na final, aki 4 aña y mei, nos tin un hospital completamente renoba y expande unda por brinda un miho servicio na nos ciudadanonan,” Minister Sevinger a comenta.
Expansion y renobacion di dr. Horacio Oduber ta un di e proyectonan grandi riba e lista di pais Aruba. “Cu orguyo mi por bisa cu nos a traha duro riba dje,” Sevinger a subraya.


text:
PwC ta publica e edicion nobo di “Fiscale Wetgeving”
E buki di ley up-to-date aki ta duna un bista completo di e legislacion di impuesto di mas importante for di prome di januari 2015 pa Aruba, Curacao, St. Maarten y islanan BES.
ORANJESTAD (AAN) : – PwC Dutch Caribbean a publica e edicion nobo di e tomo Fiscale Wetgeving 2015. Manera ta custumber den e edicion nobo aki tur e leynan di impuesto relevante ta incorpora. Ta trata di tur e leynan relaciona ku impuestonan directo, legislacion di seguro social y e cantidad creciente di tratadonan, manera esakinan ta na vigor for di prome di januari 2015. E recompilacion di legislacion di impuesto aki ta principalmente di importancia pa practica fiscal y pa enseñansa fiscal.
Na cuminsamento di e aña aki tin diferente cambio principalmente den e legislacion di ley di Aruba y Curacao cu a drenta na vigor. Na Aruba e cambionan di mas importante ta e implementacion di apelacion (hoger beroep) den casonan di impuesto y un reglamento tocante responsabilidad encuanto ketenaansprakelijkheid.
Na Curacao e cambionan di mas importante ta e revision di impuesto general cu drenta na vigor dia prome di januari. Banda di esey a implementa reglamento tocante registracion di caha (kasregistratie) y cu esey e posibilidad pa ceramento di companianan door di fisco (belastingdienst). Na Sint Maarten ta trata e implementacion di trust y e cambionan fiscal concerni.
“Nos ta conciente cu ta un reto pa tene legislacion y regulacion rond di casonan fiscal diario. Principalmente pasobra ta cambia esakinan regularmente na e islanan. Legislacion di impuesto ta forma un parti mas y mas importante den e regulacion di e pais. Pesey ta bira mas y mas importante pa tin un conocemento relevante den e area aki. Door di publica “Fiscale Wetgeving” anualmente nos ta purba di proveé pa por tin un bista up-to-date di e tarifanan y regulacion na e diferente islanan.” Hans Ruiter, Partner na PwC Dutch Caribbean ta bisa. “Banda di esey nos ta haya masha importante cu nos ta comparti nos conocemento cu nos clientenan y sociedad. Un edicion anual di e publicacion Fiscale Wetgeving 2015 ta pas den e meta aki.” señor Ruiter ta continua


text:
October 6, 2012 / Lokal
...Miéntras ta pidi pa tene nos playanan limpi...
. . den dianan di Regatta na Bonaire...
WARDAKOSTA NO TA PERMITI SEADOO SALI FO’I KORSOU BAI BONAIRE
Minister Smits riba Dia di Dosente: Ta logra hopi ora dosente tuma su tarea na serio
...Schotte: a deskubrí e ophetonan tres dia pasá...
GREGORY TA HAÑA ULTIMO CHENS PA BAI BRASAMI
CLIFFORD TABATA UN INTERMEDIARIO DEN KASO DI KARCHI FALSU SVB
...Dunamentu di preferensha un problema serio den nos tráfiko...
HILTON MIAMI AIRPORT
PS kompletu tei selebrá dia Banda Bou
© 2013-15 Extra - Notisia di Korsou


text:
Actua
Actuashon ta e trabou di un aktor of aktris, kende ta un persona ku ta dramatisa un personahe den teatro, televishon, pelikula of un otro forma di konta historia.
Historia[editá | edit source]
E prome hende cu a bay actua probablemente tawata na 534 prome cu Cristo, riba 23 di november. Ta masha dificil pa determina cua actor Griego of Thespis a bira e prome hende cu actua den e rol di Theatre Dionysus. Esaki tawata algo masha grandi mes den contamento di storia. Prome cu esey, hende tawata canta y balia den un estilo di storia, prome no tawatin un personahe den storia.
Antes e hombernan so por a actua, muhe no. E muhenan a cuminsa actua rond di siglo 17. Ora nan a cuminsa actua, hende a cuminsa yama nan 'actriz'. Den tempo di middeleewen hende ta pensa cu muhe cu actua ta algo malo y masha berguensa. Den tempo di William Shakespeare homber tawata hunga rol di muhe, pero tambe tin ta bisa cu muhe a actua tambe den secreto.


text:
Relato 108: Riba Kaminda pa Damasko
BO SA ta ken esun abou na suela ta? Esei ta Saulo. Kòrda, e ta esun ku a kuida mantel di e hòmbernan ku a piedra Esteban. Mira e lus briante ei! Kiko a sosodé?
Despues di morto di Esteban, Saulo a hiba delantera buskando e siguidónan di Hesus pa hasi nan daño. El a bai di un kas pa otro i a saka nan i enkarselá nan. Hopi di e disipelnan a hui bai otro stat i a sigui deklará e “bon nobo.” Pero Saulo a bai na e otro statnan pa buska e siguidónan di Hesus. Awor e ta bai Damasko. Pero riba kaminda e kos asombroso aki a sosodé:
Diripiente un lus for di shelu a lusa rònt di Saulo. El a kai na suela, manera nos ta mira aki. Anto un stèm a yama: ‘Saulo, Saulo! Pakiko bo ta hasi mi daño?’ E hòmbernan huntu ku Saulo ta mira e lus i ta tende e zonidu di e stèm, pero nan no ta komprondé kiko e ta bisa.
Saulo ta puntra: ‘Ken bo ta Señor?’
E stèm ta kontestá: ‘Mi ta Hesus, esun ku bo ta hasi daño.’ Hesus a bisa esei pasobra ora Saulo tabata hasi daño na e siguidónan di Hesus, Hesus a sinti komo si fuera ta na e mes Saulo a hasi daño.
Awor Saulo ta puntra: ‘Kiko mi mester hasi, Señor?’
Hesus ta bisa: ‘Lanta i bai Damasko i aya nan lo bisa bo kiko bo mester hasi.’ Ora Saulo a lanta i a habri su wowo, e no por a mira nada. E tabata siegu! P’esei su kompañeronan a ten’é na su man i a gui’é te na Damasko.
Awor Hesus a papia ku un di su disipelnan na Damasko, bisando: ‘Lanta, Ananias. Bai na e kaya yamá Stret. Puntra na kas di Hudas pa un hòmber ku yama Saulo. Mi a skoh’é pa e bira un sirbidó spesial di mi.’
Ananias a obedesé. Ora el a kontra ku Saulo, el a pone man riba dje i a bisa: ‘Señor a manda mi pa bo por mira atrobe i wòrdu yená ku spiritu santu.’ Mesora algu ku tabata parse skama a kai for di wowo di Saulo, i e por a mira atrobe.
Hesus a usa Saulo na un manera poderoso pa prediká na hende di hopi nashon. El a bira konosí komo apòstel Pablo i nos lo siña hopi mas di dje. Pero promé, ban mira loke Dios a manda Pedro hasi.
Echonan 8:1-4; 9:1-20; 22:6-16; 26:8-20.
Pregunta
- Kiko Saulo a hasi despues ku a mata Esteban?
- Ki kos asombroso a sosodé ora Saulo tabata riba kaminda pa Damasko?
- Kiko Hesus a bisa Saulo pa hasi?
- Ki instrukshon Hesus a duna Ananias, i kon Saulo a haña su bista bèk?
- Bou di ki nòmber Saulo a bira konosí despues, i kon Hesus a usa Saulo?
Preguntanan adishonal
- Lesa Echonan 8:1-4.
Kon e ola di persekushon ku a bini riba e kongregashon kristian resien formá a yuda plama e fe kristian, i kon algu similar a sosodé den nos tempu? (Echo. 8:4; Isa. 54:17)
- Lesa Echonan 9:1-20.
Kua tabata e tres mishonnan ku Hesus tabatin na mente pa Saulo? (Echo. 9:15; 13:5; 26:1; 27:24; Rom. 11:13)
- Lesa Echonan 22:6-16.
Kon asina nos por ta manera Ananias, i pakiko esei ta importante? (Echo. 22:12; 1 Tim. 3:7; 1 Ped. 1:14-16; 2:12)
- Lesa Echonan 26:8-20.
Kon e kombertimentu di Saulo pa bira un kristian ta sirbi komo animashon awe pa esnan ku tin kasá ku no ta kreyente? (Echo. 26:11; 1 Tim. 1:14-16; 2 Tim. 4:2; 1 Ped. 3:1-3)


text:
Preclearance di vuelonan di Aruba pa Europa a yega un paso mas cerca
ORANJESTAD (AAN) :Introduccion di un servicio di preclearance na aeropuerto Reina Beatrix pa vuelonan pa Europa a yega un paso mas cerca. Diaranson e grupo di trabou conhunto, cu a wordo institui dor di gobiernonan di Aruba y Hulanda pa haci estudionan riba e posibilidad di un servicio asina na Aruba, a informa Prome Minister Mike Eman di e ultimo desaroyonan.
Tempo cu e grupo di trabou a cuminsa traha, tabata existi un sorto di skepticismo di banda di Hulanda si e servicio aki tabata algo factibel. Pero danki na sosten di entre otro KLM y Schiphol y e conviccion di e miembronan di Aruba den e grupo di trabou, tur cos ta mustra cu pronto tin luz berde pa e prome fase.
E grupo di trabou ta spera cu den algun siman e por presenta su rapport final. “Di loke mi a tende awe, e rapport aki ta bay tin un conclusion positivo”, Eman a bisa. E preocupacionnan cu Hulanda tabatin na cuminsamento, tabatin di haci cu Bruselas.
Hopi mester a wordo regla y discuti cu 27 pais miembro pa haya nan asina leu pa de facto traslada e frontera di e ‘Schengengebied’ pa Aruba. Haciendo esaki ta bira posibel cu – mescos ta awor cu vuelonan pa Merca – e pasaheronan cu tin Union Europeo como destino final, por ‘clear’ na aeropuerto Reina Beatrix mes. Di e moda aki nan vuelo ta wordo considera como un vuelo interno y sin mucho perdemento di tempo di tur sorto di control nan por bandona aeropuerto na final di nan vuelo.
E servicio preclearance pa vuelonan Europeo ta wordo introduci den fase. Ta cuminsa cu e parti di control di persona (inmigracion) y den un di dos fase ta sigui e parti di preclearance di maleta. Intencion ta pa automatisa e control di paspoort completamente.
Tur hende cu tin un paspoort biometrico mester solamente pone nan paspoort dilanti un pantaya chikito pa despues sigui, a menos nan identidad no ta permiti nan pa sigui. E ora un funcionario di Inmigracion ta atende e pasahero. E intencion ta pa na luna di mei cuminsa cu un proyecto piloto instalando un porta di control na aeropuerto di Aruba.
Despues di a tende e bon noticia di e grupo di trabou Prome Minister Eman a hiba un combersacion riba e mesun tema aki cu staatssecretaris Fred Teeven di Siguridad y Husticia, kende tambe a keda masha contento di e progreso cu e grupo a haci. For di un principio Teeven tabata masha entusiasma cu e proyecto aki y a haci su best pa personalmente inspira su coleganan di otro paisnan Europeo pa haya sosten pa e idea aki. Di parti di Bruselas mientrastanto por conta cu tur cooperacion.
”Preclearance pa vuelonan Europeo ta nifica un contribucion importante den fortifica e concepto Gateway Aruba. Nos a mir’e cu e vuelonan pa Merca. Pasaheronan di Latino-America ta scoge conscientemente pa biaha via Aruba pa Merca, evitando asina rijnan largo na Miami. Hende ta experencia clearing prome cu salida menos fastioso cu despues di un biahe largo”, Eman a bisa.
E proyecto preclearance ta resultado di un protocol di cooperacion cu a wordo firma dor di Prome Minister Mike Eman y ex Minister Piet Hein Donner na oktober 2010. Den e protocol ey ta pone cu ambos pais ta traha hunto riba base di un situacion win-win pa fortifica otro, dor di entre otro stimula e economia. Hulanda tambe ta probecha si e frontera di Union Europeo bin Aruba. E expectativa ta cu mas pasahero ta biaha pa Europa via Schiphol. “Esaki ta un ehempel con trahando hunto nos por haci uzo di e balor adicional di Reino”, asina Prome Minister Eman a enfatisa.
Riba potret (1) por mira Premier Mike Eman, minister Mike de Meza, Cedrick Tilma y Hans Gerritsen (di Ministerio di Inmigracion y Asuntonan di Stranheria) scuchando informacion di director di maneho di Migracion Harke Heida
Potret (2) Despues di a wordo informa dor di e grupo di trabou Prome Minister Eman a hiba un deliberacion politico cu secretario di estado Fred Teeven di Siguridad y Husticia, kende a ‘walk the extra mile’ y a para tras di e plan pa haci posibel pa Aruba haya e servicio di pre-clearance pa vuelonan pa Europa.


text:
Relato 71: Dios Ta Primintí un Paradeis
ESAKI ta un plachi di un paradeis, kisas manera esun ku Dios a mustra su profeta Isaias. Isaias a biba poko tempu despues di Jonas.
Paradeis kier men “hòfi” òf “parke.” Esei ta hasi bo kòrda algu ku bo a yega di mira den e buki aki kaba? E ta parse e hòfi bunita ku Yehova a traha pa Adam ku Eva masha hopi, no ta bèrdat? Pero henter e tera por bira un paradeis?
Yehova a bisa su profeta Isaias pa skirbi tokante e binidero paradeis nobo pa e pueblo di Dios. El a bisa: ‘Lobo i karné lo biba huntu na pas. Yu di baka i yu di leon lo kome huntu, i mucha chikitu lo kuida nan. Ni kolebra venenoso lo no hasi daño na un beibi ku hunga banda di dje.’
Hopi hende ta bisa: ‘Esei no por sosodé nunka. Semper tabatin difikultat riba tera, i semper lo tin.’ Pero, pensa un ratu: Ki klase di lugá di biba Dios a duna Adam ku Eva?
Dios a pone Adam ku Eva den un paradeis. Ta debí ku nan a desobedesé Dios nan a pèrdè nan bunita lugá di biba, a bira bieu i a muri. Dios a primintí ku lo e duna hende ku ta stim’é nèt e kosnan ku Adam ku Eva a pèrdè.
Den e binidero paradeis nobo nada lo no kousa daño ni destrukshon. Lo tin pas perfekto. Tur hende lo tin bon salú i lo ta felis. Lo e ta manera Dios tabata ke na prinsipio. Pero nos lo siña despues kon Dios lo hasi esei.
Isaias 11:6-9; Revelashon 21:3, 4.
Pregunta
- Ken Isaias tabata, na ki tempu el a biba i kiko Yehova a mustr’é?
- Kiko e palabra “paradeis” kier men, i kiko e ta hasi bo kòrda?
- Kiko Yehova a bisa Isaias pa skirbi tokante e Paradeis nobo?
- Pakiko Adam ku Eva a pèrdè nan bunita lugá di biba?
- Kiko Yehova ta primintí hende ku ta stim’é?
Preguntanan adishonal
- Lesa Isaias 11:6-9.
Kon e Palabra di Dios ta deskribí e pas ku lo eksistí entre bestia i hende den e mundu nobo? (Sal. 148:10, 13; Isa. 65:25; Eze. 34:25)
Kon e palabranan di Isaias ta kumpliendo den sentido spiritual den Yehova su pueblo awe? (Rom. 12:2; Efe. 4:23, 24)
Ken meresé krédito pa e manera ku personalidat di hende ta transformá tantu awor komo den e mundu nobo? (Isa. 48:17, 18; Gal. 5:22, 23; Fil. 4:7)
- Lesa Revelashon 21:3 i 4.
Kon e Skritura ta mustra ku e echo ku Dios ta bai biba ku humanidat kier men ku e lo ta presente den sentido simbóliko, no físikamente riba tera? (Lev. 26:11, 12; 2 Kró. 6:18; Isa. 66:1; Rev. 21:2, 3, 22-24)
Ki sorto di lágrima i doló lo disparsé? (Luk. 8:49-52; Rom. 8:21, 22; Rev. 21:4)


text:
Auto a dal y bolter den Madiki diahuebs marduga
ORANJESTAD (AAN): Diahuebs marduga den careda di 5or a sosode un accidente den Madiki. Riba e caminda poco pariba di Kapel un auto Suzuki A-7150 a baha caminda banda drechi dal den un cura. Despues a bai dal tambe den un auto Renault Laguna color preto cu tabata para hopi tempo dilanti e cas. Finalmente e Suzuki a bai bolter y keda riba su banda.
E chauffer cu tabata un hende homber a keda herida. Cu ambulance el a wordo hiba hospital. E auto a keda tur destrui. Mester a usa takelwagen pa kita e auto for di caminda.


text:
Pakico Testigonan di Jehova No Ta Participa den Guera?
Testigonan di Jehova no ta participa den guera pa e siguiente motibonan:
Nos ta obedece Dios. Bijbel ta bisa cu e sirbidornan di Dios “lo bati nan spadanan traha ploeg cu nan” y “nunca mas nan lo train pa guera.”—Isaias 2:4.
Nos ta obedece Hesus. Hesus a bisa apostel Pedro: “Hinca bo spada bek na su luga, pasobra ken cu uza spada lo muri pa medio di spada.” (Mateo 26:52) Asina Hesus a mustra cu su sirbidornan no mester uza arma.
Hesus su discipelnan ta obedece su mandamento pa “no ta parti di mundo” door di keda estrictamente neutral den asuntonan politico. (Juan 17:16) Nan no ta protesta contra gobierno ora nan dicidi di tuma accion militar y nan no ta contra esnan cu ta scoge pa drenta servicio militar.
Nos tin amor pa prohimo. Hesus a manda su discipelnan pa “stima otro.” (Juan 13:34, 35) Como resultado nan lo bira un hermandad internacional den cua ningun miembro hamas lo bay guera y bringa contra su ruman.—1 Juan 3:10-12.
E cristiannan di prome siglo no a bay guera. E Encyclopedia of Religion and War ta bisa: “E prome siguidornan di Hesus a nenga di bay guera y drenta servicio militar”, pasobra nan a compronde cu esey “no ta cuadra cu e mandato di Hesus pa stima bo prohimo y bo enemigonan.” Asina tambe, Peter Meinhold, un teologo Aleman, a bisa tocante e prome discipelnan di Hesus: “Nan a considera cu bo no por ta un cristian y alabes un soldaat.”
Nos ta contribui na e bienestar di e comunidad
Testigonan di Jehova ta miembronan util den comunidad y no ta forma un peliger pa e siguridad di e pais unda nan ta biba. Nos ta respeta autoridadnan gubernamental di acuerdo cu e siguiente mandatonan biblico aki:
“Ta sumiso na autoridadnan superior.”—Romanonan 13:1.
“Duna Cesar loke ta di Cesar, ma Dios loke ta di Dios.”—Mateo 22:21.
Pesey, nos ta obedece ley, paga belasting y coopera cu medidanan cu gobierno tuma pa percura p’e bienestar di pueblo.


text:
May 3, 2014 / Lokal
OSWIN PETRONA A MURI A KONSEKUENSIA DI VIOLENSIA
YAMADA NA TUR STRANHERO PA ASISTI NA MANIFESTASHON DI FIRMA DJADUMINGU 4 DI MEI
Pa e forma kon ta trata ku stranheronan:
Perhudikando organisashonnan ku a dun’é... THODE SA MASHA BON KU PETISHON PA SUPSIDIO NO TA BAI PA STATEN PAIS ta repudiá e akto infantil aki.
Estudio nobo ta revelá...
KLIENTENAN DI PR. WILHELMINAFONDS TA BAI P0NE KORSOU HARI AWE
Made in Curaçao
POLIS TA TIRA SOSPECHOSO
ORADONAN INVITA DI TRINIDAD I TOBAGO PA SEMINARIO DI FUNDASHON TAS
© 2013-15 Extra - Notisia di Korsou


text:
Crea espacio pa apartamento den Centro ta trece bida y crea control social
Presidente di MAMBO ta di acuerdo cu Gobierno
ORANJESTAD (AAN): Caya Grandi ta practicamente cla pa loke ta e parti di renobacion pero falta mas trabou cu mester wordo haci cu ta bay wordo realisa door di un organisacion conoci den otro paisnan como “Business Improvement District” (BID). E entidad aki ta responsabel pa tur aspecto cu tin di haber cu Caya Grandi.
Prome Minister Mike Eman y Minister di Infrastructura Benny Sevinger, tin un idea caba di kico kier logra na final cu Caya Grandi. No solamente pa trece mas cliente pa centro di Oranjestad pero en general pa crea mas movecion tanto den dia como anochi.
Pa logra esaki e mester resulta den un centro unda e hendenan por haci compras pero tambe biba, cual ta posibel mirando con hopi edificio di piso tin di cual e parti ariba no ta wordo uza.
Esaki ta un pensamento tambe di Audrey Croes Lacle, Presidente di MAMBO, organisacion cu ta representa comerciantenan di Caya Grandi y directora di Maggy’s.
Gobierno tin un concepto di BID y a busca sugerencia y experticio di sra. Croes Lacle. Den un entrevista cu e ehecutivo el a bisa cu den tur e Congresonan cu el a bishita, el a siña cu centro di ciudad mester tin oficina y apartamentonan. Den e Aruba di antes mayoria di e edificionan tabatin e cas familiar ariba of tabata Herenhuizen, manera cu nan tabata wordo yama.
Presidente di MAMBO ta pensa tambe riba un compleho di apartamento cu su area di stacionamento cu ta haci biba den centro atractivo. “Antes tur hende tabata biba y traha den stad, pero poco-poco e hendenan a cuminsa sali. Stad anochi ta isola.” E ta kere cu awor cu no tin trafico ta circula anochi mas den Caya Grandi e ta un bon idea pa promove bin cu apartamento, kisas den e partinan ariba di e edificio, cu ta wordo gehuur na trahadonan creando bida den centro na tur momento.
E idea pa crea oportunidad pa hendenan por biba bek den centro no solamente ta crea un circulacion di hende pero tambe e ta un forma di control social. E ta un idea cu Gobierno a papia riba na diferente ocasion cu tabatin presentacion di e plannan pa renoba y principalmente revitalisa Caya Grandi.


text:
Corda cu Brug chikito banda di Telearuba lo wordo renoba
Entre 1 di Augustus y 14 di October!
ORANJESTAD (AAN): Cuminzando 1 di Augustus benidero, e trabaonan pa renoba e brug chikito di Balashi lo cuminsa. Ta trata akinan di un brug cu tin basta tempo caba. Awor a yega na e punto cu mester renoba esaki. Marlon Croes director interino di DOW den un conferencia a splica kico ta henter e proceso cu a cuminsa algun tempo caba. El a laga sa cu esaki ta un brug cu tin su tempo y cu a carece di mantencion den e ultimo decadanan. A yega ora cu tin cu bay renoba pa por garantiza e circulacion di e trafico entre pariba y pabao, esta San Nicolas y Playa.
Segun Croes, den e trabaonan aki, e trabaonan ta programa pa cuminza 1 di Augustus. DOW ta bay ta kibrando tur e murayanan existente cu tin na e brug aki kitando e asfalt bieu y bay over na realoca wayanan cu tin pafo di e brug pa asina duna espacio na e contratista pa por haci trabaonan di excavacion.
E brug aki ta consisti di 12 tubo di 90 cm di diameter y den e proceso di renobacion ta bay ta haciendo e tubonan aki mas grandi pa por tin mihor fluho di awa entre e parti paden y pafo, a indica. E tubonan cu lo pone bek ta tubonan di 1.50 meter di diameter.
Tur e tubonan aki a wordo prefabrica caba y nan ta riba tereno di e contratista. Ora cu e trabaonan cuminza, e prome simannan lo bay cera trafico di biaha. Na momento cu mester bay cuminza kibra ariba e brug aki, e ora lo cera e trafico totalmente.
Marlon Croes a laga sa cu e trabao ta programa pa tuma lugar dentro di 10 siman y e intension ta pa cuminza 1 di Augustus. E meta ta pa finaliza 14 di October. E ta un trabao un tiki largo y compleho, pero tin siguranza di e contratista cu lo logra e meta hopi lihe, a señala.


text:
San Nicolas Business Association ta sostene proyecto di Gobierno cu oficina di turismo na San Nicolas
ORANJESTAD (AAN): Diaranson mainta Roland Peterson, Presidente di San Nicolas Business Association (SNBA), a comenta riba e desaroyonan cu San Nicolas ta pasando aden, specialmente cu e construccion di e oficina nobo di ATA Pariba di Brug.
Roland Peterson a bisa cu e ta contento cu Aruba Tourism Authority (ATA) su oficina nobo cu lo worde situa den centro di San Nicolas, cual ta algo cu den su opinion mester a worde haci for di hopi tempo caba.
E ta splica cu ta importante pa San Nicolas por tin un oficina cu lo duna informacion na e turistanan y haci propaganda pa promovee turismo na e parti Pariba di Brug ya cu San Nicolas tambe tin hopi pa ofrece nos bishitantenan.
E oficina nobo di ATA na San Nicolas lo trece un trafico mas grandi di turismo pa e area aki, segun expectativanan di Roland Peterson, como tambe guia y conseha turistanan riba lugarnan pa bishita ora cu nan ta Pariba di Brug.
San Nicolas Business Association semper a boga pa transparencia den maneho y Presidente di SNBA ta haya cu e trabao cu Gabinete Mike Eman ta haciendo pa San Nicolas ta uno cu ta hibando e parti aki den un direccion hopi positivo y cu e transparencia den cual e proyectonan ta worde haci ta sumamente importante.
ATA su oficina nobo situa na San Nicolas lo duna informacion y guia na turistanan bishitando San Nicolas, un vision di Minister Otmar Oduber, kende pa hopi tempo caba a bin ta boga pa desaroyo turistico di e parti pariba di nos isla.


text:
Awor cu minister di salud a re-descubri cu indice di cancer di cuero na Aruba ta halto
Tin bon argumento pa adapta ley di glas getint:
ORANJESTAD (AAN) – Den conferencia di prensa di fraccion di PDR, su lider mr. Andin Bikker a menciona cu el a tuma nota cu awor numa gobierno a bin descubri cu e cancer di cuero ta esun di mas frecuente, aki na Aruba.
Esaki ta un dato cu PDR tin desde aña 2000, tempo cu nan a haci un test case, ora cu gobierno di AVP mes e tempo ey, a bin cu un prohibicion pa tur tipo di glas getint.
E prohibicion aki PDR a haya desproporcional, y nan a bay Corte pasobra e articulo 3 inciso E, ta bisa cu no por tin ningun material scur riba e glasnan di auto.
Parlamentario mr. Bikker a subraya cu di e mas cu diez mil persona cu a firma pa lanta e Caso, PDR a limite na 1.169 pasobra Censo tin nan adres y tur e rekisitonan cu Corte ta rekeri, y e ta corda cu varios di nan tabata tin carta di docter cu ta mustra cu nan tabata sufriendo di cancer di cuero, of tabata susceptible door di factornan hereditario, entre otro, pa haya e malesa aki.
Esaki tabata un di e argumentonan fuerte pa mustra Corte cu e ley cu gobierno di AVP a bin cune na aña 2000, a wordo copia for di Hulanda pero no a tene suficiente cuenta cu factornan local, pasobra na Aruba nos tin solo constantemente y Hulanda no.
Tambe a wordo reconfirma cu na Aruba nos tin un indice hopi halto, den Caribe, di cancer di cuero.
Como cu PDR no solamente ta señala problema pero ta bin cu posible solucion, a urgi gobierno cu awor e mes a caba di constata cu tin indice halto di cancer di cuero y cu ta comproba cientificamente cu e tentnan cu ta wordo poni riba glas ta reduci e rayonan dañino pa esnan cu ta susceptible pa e tipo di cancer aki, pa adapta e ley mas pronto posible.
Na 2009 caba mr. Bikker a gana un caso unda cu Corte a constata cu e ley no ta bon traha, sinembargo Minister di Husticia, na ken nan a skirbi un carta na 2010 puntre ki dia e ta bay adapta e ley y hacie mas proporcional no a reacciona, y e ley te dia di awe a keda controversial, mientras cu pa colmo tin ministernan mes cu ta coriendo auto rond cu glas getint.
E parlamentario a subraya cu e ley no ta haci ningun distincion, y si un persona cu ta sufri di cancer di cuero ta manda un carta na gobierno pa pidi un dispensacion pa e core auto cu glasnan getint e ta wordo nenga pasobra e ley no ta duna e espacio aki.
Ironico di e caso aki ta cu no ta parlamento por cambia e ley aki, pasobra si tabata asina PDR lo a presenta un iniciativa di ley caba pero e ta un Landsbesluit loke ta nifica cu ta un prerogativa di e minister. E minister mester actua riba esaki, y awor cu un colega di dje a redescubri cu cancer di cuero tin un indice hopi halto na Aruba, Parlamentario Bikker a subraya, ta un argumento mas pa adapta e ley y tuma nota di e sentencia di aña 2000 unda cu Huez a constata cu e ley no ta bon traha.


text:
Aruba Arts Community/Creative Island
ORANJESTAD (AAN): Na December 2009, e NGO Aruba International Arts Foundation, a crea e website ‘Aruba Arts Community / Creative Island’ pa establese un plataforma online pa tur disiplina di arte na Aruba. Esaki tabata un iniciativa local di e artista y maestro di arte Arubiano Stan Kuiperi.
Aruba Intl. Arts Foundation (AIAF) ta conosi pa su proyectonan profesional y internacional den arte y educacion di arte, manera den pasado e Aruba International Dance Festival cu for di añanan ’80 te añanan ’90 a trece e festival di baile internacional y profesional mas impactante den Caribe riba esenario na Aruba.
HAPPENING
Diamond Carnival Group (DCG) cu happening awe. E aña aki DCG tin como banda Oreo, ya cu DCG lo participa den e parada hunto cu O.P.C. y nan tema lo ta un homenahe na Claudius Phillips. Diseñador nobo di DCG e aña ki ta e conocido Anthony Angela cu a diseña pa O.P.C.
Awe nochi DCG lo tin nos happening na su Sede Hooiberg 14 A.
Pa esnan cu ta nobo y no sa e direccion, e sede ta keda net patras di Bright Bakery y Dennis Snackbar. Awe, bin inscribi of yena formulario pa participa cu DCG y dal un brindis cu e grupo di 8or pa 12or anochi.
NAN TA CLA
E comiconan cu lo subi escenario diadomingo den eleccion nan di Prins y Pancho, ta 3-2-3, esta 3 pareha den infantil, 2 den hubenil y 3 pareha den grandinan.
Den Seccion Infantil participantenan nr 1 ta: Prins Taki -Sachiël Tromp y su Pancho Berde cu ta Gerald Maduro
Participantenan nr 2 ta: Prins Ritmo cu ta Ferdinand Bontekoe y su Pancho ta Alegria den persona di Jadon Maduro.
E participantenan nr 3 ta: Prins Arepita cu ta D-Qon Le Grand y su Pancho Con Queso ta Nathan Winterdaal
Den seccion hubenil a haya participantenan nr. 1 Prins Magia cu ta Xavier Maduro y Pancho Negra cu ta Frangere van der Linde
Participantenan nr. 2 ta Prins Shon Bati cu ta Jesmar Pantoha, y Pancho Compa Buli cu ta Silvion Pardo.
Den seccion di e adultonan , e grandinan cu lo ta prins y Pancho di Carnaval 2011 pa hunto cu e infantilnan y hubenilnan lo dirigi actividadnan, tin e candidatonan nr. 1 Prins Por fin Tin cu a Gilbert Croes y Pancho Un Homber cu ta Gerald Sarda.
Participantenan nr 2 ta Prins Cuenta cu ta Raymbert Bikker y su Pancho ta Ohm cu ta Donovan Henriquez y finalmente e participantenan nr. 3 ta Prins Pin cu ta Sander Bermudez, y su Pancho Mi ta Elroy Geerman.
HURADO
Pa eleccion di Prins y Pancho tambe e huradonan ta cla pa sinta na mesa diadomingo awor. Nan ta Sra. Vicky Dirks-Thiel, Sra. Zuleika Arends, Sr. Emilio Martijn, Sr. Geoffrey Angela, Tica Basha Abao, Presidente di hurado representante di Ernst & Young, Presidente di hurado representante di Ernst & Young (tur dos representante di Ernst & Young ta SIN derecho di voto). E eleccion ta tuma lugar den Aruba Entertainment Center pa 6:30pm. Porta ta habri for di 5:30pm. Entrada ta costa Awg. 5,00 pa mucha te cu 12 aña y Awg. 10,00 pa 12 aña bai ariba. Tur esunnan cu ta desea pa sinta lo por trece na mesun stoel.
CHAMPAGNE
Baby Champagne cu ta patrocina pa Frasa e aña aki ta casi sold out. Tur e muchanan cu tur aña ta bai cu Baby Champagne den Parada di Mucha ta wordo informa aki cu a resta solamente 30 luga den e massa “Butterfly Masquerade”.
Mira e fotonan cu POPO ta presenta awe den e seccion aki.
E motibo cu no por a bay pa mas mucha ta cu ta solamente 125 hala a bin for di Alabama y OP is OP.
Asina ta, pasa awe mes na Bee Ware pa bo reserva bo luga pa bo no keda afor. E tema di e aña aki ta “Masquerade Fantasy”. Champagne lo wordo acompaña pa e banda di nos hobennan Youth Xtreme. Champagne ta gradici Francis Saladin y Frasa pa nan sosten unico na Baby Champagne pa e ultimo 5 añanan aki. Sin nan Champagne lo no por a brinda e prijs special di Afl. 175,= pa parada. E prijs special aki ta cubri tur cos dus, costuum, hala, coi cabey, musica, coi come y coi bebe. Nos ta warda boso na Bee Ware sin falta e siman aki.
TUMBA
CORSOU
POPO ta contento cu e reaccionnan ricibi ayera riba e informacionnan relaciona cu Festival di tumba di Corsou cu POPO a publica. Hopi pregunta a bin dilanti y cu POPO a contesta via telefon, pero tin tambe tocante cual POPO por publica ainda. Loke si POPO no por bisa ta cu POPO no sa si tin vuelonan special pa tumba na Corsou y cual compania apesar cu e organizadornan a menciona un compania como un di nan patrocinadornan.
UNIFORM
Loke POPO a cay ariba den e reglamentonan di Corsou ta cu no ta permiti logo ni propaganda di ningun compania comercial riba uniform, si no ta di un di e companianan patrocinador di e festival. No ta permiti ningun logo of nomber di ningun compania cu ta competidornan di e patrocinadornan, riba uniform di cantante of banda. E companianan cu ta conoci como “branding Partner” ta esnan cu ta duna e aporte financiero cu derecho exclusivo riba tarima. E branding partnernan ta paga sumanan halto pa “brand” of promove nan producto y nan tin amplio exclusividad.
TOILET
PA PUBLICO
Tambe POPO a cay riba e informacion di toilet pa publico. Ta pone spiel den toiletnan di dama y pa yuda cuida e toiletnan, ta pone trahadornan di limpieza na cada toilet y Serlikor lo percura cu tin suficiente na diferente caminda den e festival center.
STANDNAN
E standnan di cuminda y bebida a keda reduci e aña aki den e Festival center. E splicacion cu a ser duna ta cu a sali na cla cu tin demasiado stand cu ta haci cu hopi operador no por cubri nan gastonan di inversion debi na e competencia. Esta cu e demanda di publico no ta coresponde cu e cantidad di stand operacional. A exigi si pa tin un variedad di cuminda y prijs di cuminda y bebida mester ta rasonabel y ta cuadra cu e aspecto carnavalesco . AMAK y instancianan di gobierno lo controla tur e standnan durante anochi riba e parti di higiena den barnan y standnan di cuminda.
BEBIDA Y
HURADO
A wordo puntra na POPO si hurado na Corsou ta bebe bebida alcoholico. POPO mester a busca den 70 pagina di documentacion pa haya e punto aki na pagina 53. “Miembronan di hurado no ta permiti pa bebe mas cu 4 bebida alcoholico pa anochi. E miembro di hurado mester tin control completo di su habilidad mental. Cuerpo ehecutivo ta controla e uso di bebida alcoholico pa evita cu lo surpasa e cantidad y president di hurado lo controla segun instruccion.
Mas di hurado POPO lo bini despues cu esaki (nan).
ORANJESTAD(AAN)– Despues di dos tremendo concierto na Aruba, un na Scol di Arte y e otro na Cas di Cultura, Idyllmist a duna un delaster presentacion, prome cu tur su integrantenan bai bek na e país unda nan ta studiando actualmente.
E biaha aki ta e muchanan di Rosa College cu a haya e oportunidad di gosa di un tremendo presentacion.
CORSOU
PROME
Awe POPO ta habri cu Corsou prome y despues ta sigui cu informacionnan relaciona cu Aruba . Diaranzon na Corsou AMAK a tene un conferencia di prensa relaciona cu festival di tumba 2011. Tin informacionnan cu a bin dilanti cu POPO ta kere cu lo ta di interes pa amantenan di tumba di carnaval di Aruba ta na altura di nan .
RECORD
Dia 8 di Januari AMAK, e asociacion di musica y artistanan di Corsou a cuminza cu un “gimick” atrobe y a logra bende 500 carchi na 50 florin den tempo record. Na momento di presenta nan “gimick” ya nan tin un idea mes ora despues die interes cuposiblemente lo tin e anochinan di festival.
Fundacion Muchila Creativo en cooperacion cu desaroyo di curiculo y cu sosten di UNESCO ta presenta
ORANJESTAD (AAN) – Louise Montello ta un terapista di musica y psicoanalista certifica y un cientifico di investigación.
Ademas Dr. Montello ta fundador y director di e programa “Creative Arts Therapy”
NOORD
Manera por a lesa ayera Noord ta moviendo y POPO a cumpli Marlin Ignacio di publica su comunicado, a pesar cu no tabata den POPO pa falta di espacio e momentonan cu a habri e e-mail. Noord a cuminza inscripcion pa reinasitanan pa e eleccion di 5 di februari na Centro di bario noord. Nan por tuma contacto cu Marlin na 565-8712 despues di 5 or y mey atardi pa inscribi y haya informacion.
ORANJESTAD(AAN)— SAC a laga publica loke hurado ta tene cuenta cune durante eleccion di Prins y Pancho.
Nan a mustra riba introduccion di e candidatonan; presentacion; mensahe; contenido; actuacion; vocabulario; comico humoristico; animacion y apoyo.
POPO ta habri awe cu e coronacion di Reina di Pleasers and Teasers. Dialuna cu a pasa a corona e Reina Grandi cu lo representa Pleasers & Teasers den Stadion dia 19 di Februari. E Reina a keda den persona di e conocida carnavalista, cantante, Chanella Lopes el a wordo corona pa Leoncita Arends, Faridi Werleman Daou, Harish y Max di Geekay. Chanella ta yiu di Cecilito y Marisela Lopez cu ta dos persona hopi activo tambe den Carnaval.
ORANJESTAD (AAN): Despues di e tayer “Expedicion Rescate”, cu a tuma luga aña pasa na Universidad di Aruba, e aña aki lo sigui cu algun tayer den cuadro di investigacion y documentacion di nos historia y cultura.
E Centro di Investigacion (CRD) hunto cu e Centro di Lifelong Learning (CLL) di Universidad di Aruba lo prepara y organiza den 2011 diferente curso pa asina prepara participantenan pa salvaguardia dato historico di nos herencia cultural.
Prome cu POPO bin riba comentarionan di fin di siman , principalmente e Fakkeloptocht y tur su puntonan negativo y positivo cu por a tende, laga POPO cuminza na duna algun informacion cu ta importante pa grupo of pa SAC.
CHAMPAGNE
Grupo Champagne ta haci un suplica na su fiel participantenan pa pasa schrijf in e siman aki ya cu e grupo di massa lo cera cu 300 participante. Ya tin te cu ayera 180 registra y Champagne no kier pa participantenan cu semper ta fiel keda afo pasobra no tin mas headpiece. Inscribi e siman aki mes pa bo ta un di e 300 nan. E aña aki atrobe Champagne ta mantene su mes na e frase di “Op is op” pues pasa na “Bee Ware” y percura bo ta registra.
Pabien carnavalistanan! Boso a duna e pueblo un fakkeloptocht di kita sombre. Ta bon cu Digicel, Grupo Champagne y OPC tabata tin e sombrenan cu por a yuda saluda e publico cune. Ki bunita cada un di e gruponan tabata y e bomboshi pega na otro den e gruponan grandi, no a molestia otro ningun momento y ta gozo so tabata tin.
DIGICEL
Si Digicel tabata na cora cu blanco of cora cu “scur” so, esaki lo a duna un uniformidad masha bunita pa e grupo aki. Pero e comentario aki no ta kita nada di e bunita cu e grupo a presenta den parada tras di Superdancers cu tabata bunita di custumber y celebrando nan di 3 lustro como Openingshow.
Awe nochi ta e anochi.
Fakkeloptocht ta habri nos carnaval na grandi e aña aki, y awe nochi lo ta anochi di boroto, lawaai, bochincha y sonido pisa.
Awe nochi ta anochi cu mester percura pa bo tin bo earplug pasobra loke musica ta bay haci por laga nos tur surdo pa resto di temporada.
NOS KIER
Pero aunke cuanto papia y menciona con boroto di e bandanan ta caba cu bo oido, nos no ta scucha toch. Ta parce cu nos mes kier perde nos oido. E decibelnan di awe nochi lo laga oreanan tur zonza henter anochi.
TUMBERITO
S.A.C. pa ta informa tur mayor y representante di mucha y hoben cu ta pensa pa participa na e festival di tumberito 2011 cu diadomingo awor 9 di januari 2011 lo cera e inscripcion. Pues ta spera tur esnan interesa cu entre 2or merdia te cu 4:30 atardi tin e oportunidad pa registra y pa 4:45 or atardi lo tira lot. Ta spera tur persona interesa pa ta na oficina di SAC na e ora menciona.
CLAUDIUS
WHO ?
POPO a haya peticion ayera pa number di telefon di Claudius pa inscripcion den OPC.. POPO mester a puntra nan “Claudius Who? Debi na e dificultad cu POPO tin pa haya e meneer aki pa papia cune. POPO tabata tin un number di Claudius y maske cuanto bo yama, bo no ta drenta. Semper e ta ocupa. Pero POPO a sigui trata y a bin haya numbernan pa e grupo OPC y esey por mira mas abao den e lista di number di telefonnan cu POPO tin caba cu por wordo publica. OPC a cuminza inscripcion na cas di Claudius dialuna y POPO a haya informacion cu nan ta mescos cu Champagne y TOB cu ta yenando pa loco. A wordo comenta cu e camisa pa diasabra awor ta formidable, y e sombre cu luz cu bela, yen di “glow in the dark” riba casi tur cos. Tanto riba cabez, na camisa, na garganta, como armband, glas y kelkinan y ticketnan pa bar ta un pa cada dede di man.
ROBERT
Pa Fakkeloptocht, Digicel ta preparando pa ranca sali na grandi y nan tin contrata pa toca pa nan ningun otro cu Robert Jean d’Or y su solo banda show. Robert manera ta conoci ta toca tur aña pa los Laga Bay pero pa Fakkeloptocht, ta Digicel ta ranca e cabuya musical.


text:
Casnan pa anciano ta wordo considera como negoshi
aunke nan ta un fundacion nan mester bay tene nan mes na reglanan stipula den permiso como negoshi
ORANJESTAD (AAN): Den concepto nobo di ley relaciona cu casnan di anciano, tin stipulacionnan cu ta regla e edificionan etc. Segun Ministro Michelle Hooyboer, e cas di anciano ta wordo considera como un negoshi aunke nan ta un fundacion y mester tene nan mes na reglanan stipula den e permiso como un negoshi.
Despues cu tabata tin un cantidad di caso di situacionnan di casnan di cuido pa nos grandinan, e Minister encarga e tempo ey Minister Michelle Hooyboer Winklaar a atende cu e situacion y mesora a cuminsa pa traha un ley.
A cuminsa averigua kico ta e puntonan basico cu e cas di ancianonan mester tene cuenta cu ne y cu e mester cumpli pa asina e por tin su portanan habri. Unabes cu e ley wordo implementa esaki lo cambia y lo sigui un proceso unda cu lo mester pidi un permiso y tur e cas nan di anciano mester bay tene nan mes na e regla di e permiso.
E concepto di ley aki ta den su ultimo parti y lo bay Directie Wetgeving en Juridische Zaken (DWZ) y tambe Raad van Advies pa asina controla y duna nan aporte na e ley. Den e ley aki loke cu ta hopi importante ta e parti di higienico, seguridad, trato na nos grandinan y tambe otro tipo di rekisitonan cu mester tene cuenta cu ne na momento cu ta traha e ley.
Segun Minister Hooyboer, “e cas di ancianonan tambe ta wordo considera como un negoshi aunke cu nan ta un fundacion y nan mester bay tene nan mes na e reglanan cu ta wordo regla den e permiso como un negoshi.”
Tin casnan di anciano cu ta wordo subsidia y nan ta fundacionnan cu ta duna servicio importante na nos grandinan.
Segun Minister Hooyboer pa loke ta trata e espacio y e localidad cu e grandinan ta opta pa bay den dje ta e personanan cu paga mester mira e situacion y dicidi si di berdad nan lo kier bay den un luga manera cu e ta.
Pa loke ta e espacio ta keda na cada persona pa dicidi si e luga ta adecua. Loke cu ta e parti di gobierno ta pa sigura cu loke ta e reglanan basico cu ta di higiene, seguridad y algun otro aspectonan mas ta na su luga.
Minister Hooyboer-Winklaar a agrega cu pa loke ta trata e edificio no tin su exigencianan di parti di gobierno esaki ta keda habri pa cada persona dicidi na momento cu nan wak e situacion di e edificio di cua cas di anciano nan ta desea di drenta.
Segun Minister Hooyboer na momento cu bo tuma nota cu e baño ta chikito of cu e cambernan ta chikito of cu e mueblenan ta bieu tur e aspectonan aki ta keda na e consumidor pa scoge. Esaki no ta un obligacion pa e consumidor pa paga pa un luga, pero e ta keda na cada persona pa scoge entre e cantidad di cas nan priva pa por bay biba den dje.
Sinembargo e mandatario ta duna di conoce cu tin un ley cu ta supervisa e casnan. Aruba tin diferente cas pa nos grandinan por ubica nan mes y esaki ta un negoshi, pero tambe ta yena un buraco den nos espacio social.
Gobierno mes ta subsidia cuater cas di anciano cu ta Paviloen, S.A.B.A, Maristela y Centro di Cuido, y nan ta fungi mes un cos cu Hospital. E casnan aki ta fundacion cu ta duna un servicio importante pa nos grandinan y pesey gobierno ta duna un subsidio na nan pa por paga nan personal y algun otro necesidad.
Segun Minster Hooyboer gobierno no tin control di kendenan ta drenta den e cuater fundacion cu gobierno ta subsidia. Tin un comision unda cu e comision ta determina a base di tur e diferente informacion di e hechonan di e informacion di cada caso individual y a base di prioridad ta mira cua ta mas urgente y kico ta e situacion na cas cu ta pone cu e persona ta drenta un di e casnan.